text:
Bya ANTHONY SSEMPEREZA NE MEDDIE MUSISI
EKIMU ku bintu ebisinga okubonyaabonya abakkiriza mu ddiini ez’enjawulo gy’emizimu, abantu bangi balumbibwa emizimu ne gibakozesa ebintu eby’enjuwulo omuli okweyambula, okubasuula eddulu, okubakozesanga ne baba ng'abeegasse mu mukwano, okumeketa amannyo n’okwekola ebintu ebitasaana. Bannaddiini bavuddyo ne boogera ku mizimu egiyigganya abantu.
MU BAKATOLIKITI:
Msgr. Charles Kimbowa agambye nti, "Kituufu emizimu weegiri era gibonyaabonya abantu. Mu Bayibuli tulaba Yezu ng'agoba emizimu, gye yasanga nga gibonyaabonya omuntu mu kibuga Yerusalemu n'agiboggolera era n'agisindika mu mbizzi ezaali awo okumpi era ne zidduka zonna ne zigwa mu nnyanja.
Abasaseredooti bonna bafuna obuyinza ewa Katonda okugoba emizimu mu bantu. Kyokka Klezia erina abasaser¬edooti berondayo n’ebawa obuyinza okugoba emizimu mu lujjudde.
Mu Klezia tulina abasaseredooti nga Msgr. Expen¬dito Magembe e Bukalango, Rev. Fr. Atanansio Musajjaakaawa e Bunnamwaya, Rev. Fr. Patrick Mubiru e Gombe. Rev. Fr. Dominic Mwebe e Nansana, Rev. Fr. Raymond ow’ekibiina kya ‘Mis¬sionary of the Poor’ e Mutundwe ne Rev. Fr. Jacinto Kibuuka e Bukalango, bano mu ssaza ekkulu erya Kampala be bavunaanyizib¬wa okugoba emizimu mu bantu n’ebifo ng’amasomero.
Abasaseredooti abalala nabo basobola okugoba emizimu, kyokka bo tebakikola mu lujjudde. Waliwo n'engeri Omukatoliki gy'asobola okugobamu emizimu.
Omukatoliki eyabatizibwa asobola okugoba emizimu bw'akozesa omusaalaba n'essappule era n’amazzi g’omukisa. Emizimu gwe gitawaanya funa omusaalaba oba ssappule ogyambale ate bw'oba ogenda okwebaka ogisse mu bulago oba emitwetwe n’omusaalaba.
Funa amazzi g’omukisa ogamansire mu kisenge kyo n’ekitanda kyo kyonna oluvannyuma okoowoole erinnya
lya Katonda nti, sitaani nkugoba mu linnya lya Yezu eno nga bw'okozesa omusaalaba okukuba akabonero nti, mu linnya lya Patri, n'omwana ne mwoyo mutuukirivu. Amiina emizimu gidduka. Ekirala ayambadde ssappule, omu¬daali oba omusaalaba kiba kizibu emizimu okumuyingiramu ne gimutawaanya okusinga oyo aba tabirina. Ssappule n’omusaalaba byakulwanyisa by’amaanyi nnyo mu kugoba sitaani."
ABALOKOLE BWE BAKOLA;
Omutume Dr. Joseph Sser¬wadda akulira ekibiina ekifuga abalokole mu ggwanga agambye nti, "Emizimu tegisobola kulumba mukkiriza era emizimu gituntuza batali bakkiriza. Nze emizimu gyantuntuza nga gisula gintuga, gindoosa ebirooto ebibi n’ebirala kyokka bwe nalokoka mu 1973 gy’emyaka egisoba mu 40 emizimu tegiddanga kuntuntuza.
Omuntu lw'akkiriza okulokoka n'akkiriza erinnya lya Yesu agob¬wako emizimu gyonna era omu¬kolo ogw'okumugobako emizimu gukolebwa oyo amuyingizza mu kukkiriza.
Emizimu gigaya, ginyooma era gipima oyo ayagala okugigoba noolwekyo okusobola okugoba emizimu kyetaaga amaanyi ag’enjawulo agasinga emizimu amaanyi. Tulina emitendera ena mwe tuyisa omuntu okusobola okugoba emizimu.
1 Ogusooka gwa kukkiriza erinnya lya Yesu.
2 Oguddako agoba emizimu afuuka omuyigirizwa wa Yesu.
3 Afuuka muweereza era ku mutendera guno omuntu asobo¬lera ddala okugoba emizimu. era n’ewuwe tegisobola kugendayo.
4 Guno omutendera omulo¬kole aba asobola okufufuggaza emizimu gyonna era n'ewuwe gityayo era bwe gimulaba gibuna emiwabo. Omuweereza buli lw’agamba emizimu nti, mbagoba mu linnya lya Yesu emizimu gira¬ba muliro nga gidduka. Omuweer¬eza y'asobola okugoba emizimu n'agikuumira gy'agigobedde ne gitadda.
ENKOLA MU BAKRISITAAYO;
Omulabirizi wa Mukono Williams Ssebaggala agambye nti, "Ekkanisa emanyi nti waliwo emizimu era erina abaawule abasobola okugigoba. Ekkanisa erina abantu abalina ebitone eby'enjawulo waliwo akola obu¬lungi mu bavubuka, ku baana, mu basomesa ne mu kulyowa emyoyo. Waliwo abasobola n’okugoba emizimu mu kkanisa. Wano mu Bulabirizi bw'e Mukono buli lwa Ssande tubeera n’okusaba kw'okuwonyezebwa mwe bagobera emizibu ku buli kkanisa ku ssaawa 11:00 ez’olweggulo.
Tulina ekitongole ekivunaanyizibwa ku kusabira abantu abatawaanyizibwa emizimu nga kikulirwa Canon James Batte. Omukrisitaayo kennyini asobola okweyamba n’atatwalibwa mizimu, nga yeesabira kennyini ate n'obutawakankula bintu bya mizimu ng'okugenda mu masabo
Akaloosa nako kakola - Sheikh Kirya
Sheikh Hassan Kirya omwogezi w’Obusiramu e Kibuli (mu katono) agambye nti, "Emizimu mu Busiraamu gigobwa ne Kulaani. Okugoba emizimu ku muntu kika kya kujjanjaba ate si buli muntu nti, asobola okugoba emizimu okuggyako abo abalina 'yirimu' y’okugoba emizimu. Waliwo Basheikh abalina 'yirimu' y’okugoba emizimu ne sitaani.
Waliwo amateeka agafuga omuntu agoba emizimu n'ago agafuga gwe bagigobako. Singa oli mukazi nga y'agoba emizimu, ateekwa okwambala obulungi singa gimuvulunga mu ttaka tasobola kukunama.
Ateekwa okuba n’owoluganda lwe ate gwe bakolako ateekwa okwetegereza oyo amujjanjaba okulaba nga ddala 'yirimu' agirina egoba emizimu.
Tunuulira ekifo w'ajjanjabira n’ebirala. Omuntu agoba emizimu ateekwa okuba ne 'yirimu' egoba emizimu kubanga bw'aba tagirina gimukosa oluusi n'oyo gwe bagigobako.
Agoba emizimu alina okwekolako olugo emizimu ne gitamuyingiramu. Waliwo edduwa esomwa ku makya, olweggulo ne bw'oba ogenda okwebaka.
Waliwo edduwa esomwa Omusiraamu egoba emizimu ng'agenze mu kifo ekipya. Waliwo n’edduwa egoba emizimu esomwa Omusiramu bw'aba ayingira mu katale kubanga akatale kakuhhaanyizo lya buli muntu kyangu okubaayo emizimu. Waliwo edduwa egoba emizimu Omusiraamu gy'asoma ng’ayingira mu kaabuyonjo, kubanga emizimu gyewogoma nnyo mu bifo nga kaabuyonjo. Omusiraamu akubirizibwa okwekuba obuloosa n’okunyookeza obubaani bigoba emizimu.
Emizimu giyingira gitya omuntu?
Singa okunkumula mu kisiikirize ky’omuti gikuyingira kubanga gyewogoma nnyo mu bisiikirize.
Singa ofuuyisa mu bitulituli by'osanze gikuyingiramu kubanga gisula nnyo mu bituli. Okusambasamba ebintu ebiriiriddwaako by'osanze mu kkubo. Bino bibaako emizimu egisobola okukuyingira.
Waliwo n'emizimu egimala gakuyingira ng'otambula ne gikutomera ne gikuyingiramu. Kyokka bw'osangibwa ng'osomye edduwa ogiwona ne giyingira atasomye.
Waliwo emizimu emisindike ng'abantu be bagisindika ne giyingira mu balala.
Waliwo emizimu egiyingira abantu nga giba gya kika gy'azaalwa. Emizimu gino gyonna gigobebwa okusinziira ku kika kyagyo ekiba kikuyingiddemu era n’amaanyi agakozesebwa okugigoba gasinziira ku kika kya muzimu. EDDIINI


c: text/html

text:
Ekyamateeka
Chapter 17
1 Tosalanga okuba ssaddaaka eri Mukama Katonda wo ente newakubadde endiga eriko obulema oba ekitali kirungi kyonna: kubanga ekyo kya muzizo eri Mukama Katonda wo.
2 Bwe wanaalabikanga wakati wo, munda w'oluggi lwonna ku nzigi zo Mukama Katonda wo z'akuwa, omusajja oba mukazi, akola ekiri mu maaso ga Mukama Katonda wo ekibi, ng'asobya ku ndagaano,
3 era ng'agenze n'aweereza bakatonda abalala n'abasinza, oba njuba, oba mwezi, oba ku ggye ery'omu ggulu, bye ssaalagira;
4 ne bakubuulira era ng'okiwulidde, n'olyoka onyiikiranga okubuuliriza, era, laba, bwe kinaabanga eky'amazima, ekigambo ne kitabuusibwabuusibwa, ng'eky'omuzizo ekiri bwe kityo kikolerwa mu Isiraeri;
5 n'olyoka ofulumyanga omusajja oyo oba mukazi oyo, abakoze ekigambo ekyo ekibi, awali enzigi zo, omusajja oba mukazi; kale onoobakubanga amayinja bafe.
6 Olw'akamwa k'abajulirwa ababiri oba bajulirwa basatu, agenda okufa bw'anattibwanga; olw'akamwa k'omujulirwa omu tattibwanga.
7 Omukono gw'abajulirwa gwe gunaasookanga okumubaako okumutta, omukono gw'abantu bonna ne gulyoka gumubangako: Bw'otyo bw'onoggyangawo ekibi wakati wo.
8 Bwe wanaabangawo ensonga ekulema okugisalira omusango, nga bavunaana omusaayi n'omusaayi, nga bavunaana ensonga n'ensonga, era nga bavunaana omuggo n'omuggo, nga bawakanira ebyo munda w'enzigi zo: kale onoogolokokanga, n'oyambuka mu kifo Mukama Katonda ky'alyeroboza;
9 n'ojja eri bakabona Abaleevi, n'eri omulamuzi anaabangawo mu nnaku ziri: n'obuuza; era bo banaakulaganga ensala y'omusango:
10 naawe onookolanga ng'omusango bwe gunaabanga, gwe banaakulaganga nga bayima mu kifo Mukama ky'alyeroboza; era onookwatanga okukola nga byonna bwe binaabanga bye bakuyigiriza:
11 ng'etteeka bwe linaabanga lye banaakuyigirizanga, era ng'ensala bw'eneebanga gye banaakubuuliranga, onookolanga bw'otyo: tokyamanga okuva mu musango gwe banaakulaganga okugenda ku mukono ogwa ddyo, newakubadde ogwa kkono:
12 Era omuntu anaakolanga eby'ekyejo, nga tawulira kabona ayimirira eyo okuweerereza mu maaso ga Mukama Katonda wo, oba mulamuzi, omuntu oyo anaafanga: era onoggyangawo obubi obwo mu Isiraeri.
13 Era abantu bonna banaawuliranga ne batya, ne batakola nate bya kyejo.
14 Bw'oliba ng'otuuse mu nsi Mukama Katonda wo gy'akuwa, n'ogirya, n'otuula omwo; n'oyogera nti Nassaawo kabaka okunfuga, era nga n’amawanga gonna aganneetoolodde;
15 tolemanga kussaawo oyo okuba kabaka okukufuga, Mukama Katonda wo gw'alyeroboza: omu ku baganda bo gw'olissaawo okuba kabaka okukufuga: si kirungi ggwe okussaawo munnaggwanga okukufuga, atali muganda wo.
16 Kyokka teyeefuniranga mbalaasi nnyingi, so tazzangayo bantu mu Misiri, alyoke yeefunire embalaasi ennyingi: kubanga Mukama yabagamba nti Temuddangayo nate mu kkubo eryo okuva kaakano.
17 So teyeefuniranga bakazi bangi, omutima gwe gulemenga okukyuka: so teyeefuniranga ffeeza nnyingi nnyo newakubadde zaabu.
18 Awo olulituuka bw'alituula ku ntebe y'obwakabaka bwe, alyewandiikira etteeka lino mu kitabo, ng'aliggya mu ekyo ekiri mu maaso ga bakabona Abaleevi:
19 era kinaabeeranga gy'ali, era anaakisomangamu ennaku zonna ez'obulamu bwe: ayige okutya Mukama Katonda we, okwekuumanga ebigambo byonna eby'etteeka lino n'ebiragiro bino okubikolanga:
20 omutima gwe gulemenga okugulumizibwa ku baganda be, era alemenga okukyama okuva mu kiragiro okugenda ku mukono ogwa ddyo newakubadde ogwa kkono: alyoke awangaale ennaku nnyingi mu bwakabaka bwe, ye n'abaana be, wakati mu Isiraeri.

robotstxt: allowed

filter: keep


text:
Ekyamateeka
Chapter 11
1 Kale onooyagalanga Mukama Katonda wo, ne weekuuma bye yakuutira n'amateeka ge n'emisango gye n'ebiragiro bye ennaku zonna.
2 Era mumanye leero: kubanga soogera na baana bammwe abatannamanya era abatannalaba kukangavvula kwa Mukama Katonda wammwe, obukulu bwe, engalo ze ez'amaanyi, n'omukono gwe ogwagololwa,
3 n'obubonero bwe, n'emirimu gye, bye yakolera wakati mu Misiri Falaawo kabaka w’e Misiri n'ensi ye yonna;
4 era kye yakolera eggye ery'e Misiri; embalaasi zaabwe n'amagaali gaabwe; bwe yabakulukusizaako amazzi ag'Ennyanja Emmyufu bwe baali nga babagoberera, era Mukama bwe yabazikiriza okutuusa leero;
5 era bye yabakolera mu ddungu okutuusa lwe mwajja mu kifo kino;
6 era kye yakola Dasani ne Abiramu, abaana ba Eriyaabu, omwana wa Lewubeeni; ensi bwe yayasamya akamwa kaayo, n'ebamira bugobo, n'ab'omu nnyumba zaabwe, n'eweema zaabwe na buli kintu kiramu ekyabagoberera, wakati mu Isiraeri yenna:
7 naye amaaso gammwe gaalabanga omulimu gwonna omukulu ogwa Mukama gwe yakola.
8 Kale muneekuumanga ekiragiro kyonna kye nkulagira leero, mulyoke mube n'amaanyi, muyingire mulye ensi gye musomokera okugendamu okugirya;
9 era mulyoke mumale ennaku nnyingi ku nsi, Mukama gye yalayirira bajjajja bammwe okugibawa n'ezzadde lyabwe, ensi ekulukuta n'amata n'omubisi gw'enjuki.
10 Kubanga ensi gy'oyingiramu okugirya, tefaanana ng'ensi y'e Misiri mwe mwava, mwe wasigiranga ensigo zo n'ogifukirira amazzi n'ekigere kyo, ng'ennimiro y'enva:
11 nate ensi gye musomokera okugendamu okugirya ye asi ey'ebiwonvu n'ensozi, enywa amazzi ag'enkuba eva mu ggulu:
12 ensi Mukama Katonda wo gy'ayagala; amaaso ga Mukama Katonda wo gaba ku yo ennaku zonna, okuva omwaka we gusookera okutuusa ku nkomerero ya gwo.
13 Awo olunaatuukanga bwe munaanyiikiranga okuwulira ebigambo byange bye mbalagira leero, okwagala Mukama Katonda wammwe, n'okumuweereza n'omutima gwammwe gwonna n'emmeeme yammwe yonna,
14 naatonnyesanga enkuba y'ensi yammwe mu ntuuko zaayo, enkuba eya ddumbi n'eya ttoggo, okungulenga eŋŋaano yo n’envinnyo yo n'amafuta go.
15 Era naawanga omuddo mu nnimiro zo olw'ebisibo byo era onoolyanga n'okkuta.
16 Mwekuumenga omutima gwammwe guleme okulimbibwa, ne mukyama, ne muweereza bakatonda abalala, ne mubasinza;
17 obusungu bwa Mukama ne bubabuubuukirako, n'aggalawo eggulu, enkuba obutatonnyanga, n'ensi obutabalanga bibala byayo; ne muzikirira mangu okuva ku nsi ennungi Mukama gy'abawa.
18 Kale mutereke, ebigambo byange ebyo mu mutima gwammwe ne mu mmeeme yammwe; era munaabisibanga okuba akabonero ku mikono gyammwe, era binaabanga eby'oku kyenyi, wakati w'amaaso gammwe.
19 Era munaabiyigirizanga, abaana bammwe nga mubinyumya, bw'onootuulanga mu nnyumba yo, era bw'onootambuliranga mu kkubo, era bw'onoogalamiranga, era bw'onoogolokokanga.
20 Era onoobiwandiikanga ku mifubeeto gy'ennyumba yo ne ku nzigi zo:
21 ennaku zammwe zeeyongerenga, n'ennaku ez'abaana bammwe, ku nsi Mukama gye yalayirira bajjajja bammwe okubawa, ng'ennaku ez'eggulu eriri waggulu w'ensi.
22 Kubanga bwe munaanyiikiranga okwekuuma ekiragiro kino kyonna kye mbalagira, okukikola; okwagalanga Mukama Katonda wammwe, okutambuliranga mu makubo ge gonna, n'okwegatta naye;
23 Mukama anaagobangamu amawanga gano gonna mu maaso gammwe, mmwe ne mulya amawanga agabasinga obunene n'amaanyi.
24 Buli kifo ekinaalinnyibwangamu ekigere kyammwe kinaabanga kyammwe: okuva ku ddungu ne Lebanooni, okuva ku mugga; omugga Fulaati, okutuuka ku nnyanja ey'omu mabega we wanaabanga ensalo yammwe.
25 Tewaliba muntu aliyinza okuyimirira mu maaso gammwe; Mukama Katonda wammwe anaateekanga ekitiibwa kyammwe n'entiisa yammwe ku nsi yonna kwe munaalinnyanga, nga bwe yabagamba.
26 Laba, leero nteeka mu maaso gammwe omukisa n'okukolimirwa;
27 omukisa bwe munaawuliranga ebiragiro bya Mukama Katonda wammwe, bye mbalagira leero:
28 n'okukolimirwa, bwe mutaawulirenga biragiro bya Mukama Katonda wammwe, naye ne mukyama okuva mu kkubo lye mbalagira leero, okugoberera bakatonda abalala be mutamanyanga.
29 Awo olulituuka Mukama Katonda wo bw'alikuyingiza mu nsi gy'ogendamu okugirya, oliteeka omukisa ogwo ku lusozi Gerizimu, n'okukolimirwa okwo ku lusozi Ebali.
30 Ezo teziri mitala wa Yoludaani, ennyuma w'ekkubo ery'ebugwanjuba, mu nsi ey'Abakanani abatuula mu Alaba, ekyolekera Girugaali, ku mabbali g'emyera gya Mole?
31 Kubanga mugenda okusomoka Yoludaani okuyingira okulya ensi Mukama Katonda wammwe gy'abawa, era muligirya, ne mutuula omwo.
32 Era munaakwatanga okukola amateeka gonna n'emisango bye nteeka mu maaso gammwe leero.


text:
Zabbuli
Chapter 34
1 Neebazanga Mukama mu biro byonna: Ettendo lye liri mu kamwa kange bulijjo.
2 Emmeeme yange eneenyumiririzanga mu Mukama: Abawombeefu baliwulira, balisanyuka.
3 Mumukuze Mukama wamu nange, Tugulumize erinnya lye fenna.
4 Nanoonya Mukama, n'anziramu, N'andokola mu kutya kwange kwonna.
5 Baamutunuulira, ne balaba omusana: Era amaaso gaabwe tegaakwatibwenga nsonyi emirembe gyonna.
6 Omunaku ono yakoowoola, Mukama n'amuwulira, N'amulokola mu nnaku ze zonna.
7 Malayika wa Mukama asiisira okwetooloola abo abamutya, N'abalokola.
8 Mulege mutegeere Mukama nga mulungi: Aweereddwa omukisa oyo amwesiga.
9 Mutyenga Mukama, mmwe abatukuvu be: Kubanga tebabulwa kintu abamutya.
10 Obwana bw'empologoma bubulwa ne bulumwa enjala: Naye abanoonya Mukama tebaabulwenga kintu kirungi kyonna.
11 Mujje, mmwe abaana abato, mumpulire: Naabayigirizanga okutya Mukama.
12 Muntu ki ayagala obulamu, Era eyeegomba ennaku (ennyingi), alyoke alabe obulungi?
13 Ziyizanga olulimi lwo mu bubi, N'emimwa gyo obutoogeranga bukuusa.
14 Va mu bubi, okolenga obulungi; Noonyanga emirembe, ogigobererenga.
15 Amaaso ga Mukama galaba abatuukirivu, N'amatu ge gawulira okukaaba kwabwe.
16 Obwenyi bwa Mnkama buba ku abo abakola obubi, Amalemu okujjukirwa kwabwe mu nsi.
17 Abatuukirivu baakoowoola, Mukama n'awulira, N'abalokola mu nnaku zaabwe zonna.
18 Mukama ali kumpi n'abo abalina omutima ogumenyese. Era awonya abalina omwoyo oguboneredde.
19 Ebibonoobono eby'omutuukirivu bye bingi: Naye Mukama amulokola mu byonna.
20 Akuuma amagumba ge gonna: Linnaago erimu terimenyeka.
21 Obubi bulitta omubi: N'abo abakyawa omutuukirivu balisingibwa omusango.
22 Mukama anunula emmeeme y'abaddu be: So tewali mu bo abamwesiga alisingibwa omusango.


text:
Engeri Y'okuyiga N'obukodyo Bwakwo:
Okuyiga n'obwegendereza
Okulowooza n'obwegendereza yengeri y'okusalawo
nobwegendereza ate nobumalirivu ku kintu kyetugenda okola.
Amakubo mukulowooza n'okuyiga
n'obwegendereza
Webuuze ebibuuzo bino wammanga:
- Omulamwa guluwa?"
- Omuwandiisi akomekerezza atya ku mulamwa?"
- Omuwandiisi awadde nsonga ki alyoke asalewo ku kyawandiika?"
- Wegendereze kuba oyinza okusalawo obubi okugeza nga oyita
mu kutya, okwesasira, okweyambisa obubi ebyo kwosinziira okusalawo.
- Omuwandiisi yeyambisizza ebyo ebituufu mukusalawo kwe.
- Ekituufu kyangu okuzuulwa
- Ebirowoozo sibyangu kutugerekeka butuufu bwabyo naye
nga biyinza okuba ebituufu oba ebikyamu.
- Omuwandiisi akozesezza lulimi ki. Okugeza alaze nnyo nti
kyayogerako kiva mutima era akisimbyeko nnyo amanyo oba nedda?
- Abasoma n'obwegendereza betaaga okusussa olulimi luno
amaso basobore okumanya oba ensonga ntuufu.
Bino byebimu kwotegerera abo
abalowooza n'obwegendereza.
- Bamanyi bulungi obwomuntu bwabwe, tebatera kwerimba.
- Sibangu bakozebwa bantu balala balina bigendererwa ebikyamu.
- Kizibu okubabuzabuza.
- Babuuza ebibuuzo.
- Okusalawo kwabwe bakwesigamya ku kituufu kyebamanyi.
- Batera okufanaganya byebayiga bwebatyo nebazuula biki ebibigatta
awamu.
- Mumagezi basobola okwetengerera.
Ekiddirira


text:
Ab’ekibiina ki Forum for Democratic Change (FDC) olwaleero batongozza entekateeka gyebasuubira okutambulizaako Uganda singa bamala nebatwala obuyinza omwaka ogujja.
Pulezidenti w’ekibiina Major General Mugisha Muntu akoonye kwebyo byebazudde nga bikola bubi omuli eby’obulamu, eby’enjigiriza, eby’amateeka n’ebbula ly’emirimu nasuubiza nti bino byebasookerako mu buli ngeri.
Bannabyafuzi okuva mu bibiina ebirala ne ssaabawandiisi wa NRM Justine Kasule Lumumba y’omu ku beetabye mu lukung’aana luno e Kampala ku Serena Conference Centre
Posted 10 hours 21 min ago..


text:
Yoswa
Chapter 8
1 Mukama n'agamba Yoswa nti Totyanga, so tokankananga: twala abantu bonna abalwanyi naawe, ogolokoke olinnye ku Ayi: laba, nkuwadde mu mukono gwo kabaka wa Ayi, n'abantu be, n'ekibuga kye, n'ensi ye;
2 era olikola Ayi ne kabaka waamu nga bwe wakola Yeriko ne kabaka waamu: naye omunyago gwakyo n'ente zaakyo mulibyetwalira okuba ebinyage byammwe: muteegere ekibuga ennyuma waakyo.
3 Awo Yoswa n'agolokoka, n'abantu bonna abalwanyi, okulinnya ku Ayi; Yoswa n'alonda abantu obukumi busatu, abazira ab'amaanyi, n'abasindika ekiro.
4 N'abalagira ng'ayogera nti Laba, munaateegera ekibuga ennyuma w’e kibuga: temukiba wala nnyo ekibuga naye mwenna mweteeketeeke:
5 nange n'abantu bonna abali nange tunaasemberera ekibuga: awo, bwe banajja okutulumba, ng'olubereberye, ne tulyoka tudduka mu maaso gaabwe;
6 nabo banajja okutugoberera, okutuusa lwe tunaabasendasenda okuva mu kibuga ewala; kubanga banaayogera nti Badduse mu maaso gaffe ng'olubereberye; kyetunaava tudduka mu maaso gaabwe:
7 nammwe munaagolokoka we muteegedde, ne mukwata ekibuga: kubanga Mukama Katonda wammwe anaakiwaayo mu mukono gwammwe.
8 Awo, bwe munaamala okukwata ekibuga, ne mukyokya omuliro okugoberera ekigambo kya Mukama bwe munaakola: laba, nze mbalagidde.
9 Yoswa n'abasindika: ne bagenda we banaateegera, ne babeera wakati wa Neseri ne Ayi, ku luuyi olw'ebugwanjuba olw'e Ayi: naye Yoswa n'asula ekiro ekyo mu bantu.
10 Yoswa n'akeera enkya n'agolokoka; n'akuŋŋaanya abantu, n'alinnya, ye n'abakadde ba Isiraeri, mu maaso g'abantu ne bagenda e Ayi.
11 Abantu bonna, abalwanyi abaali naye, ne balinnya ne basembera ne batuuka ekibuga we kiraba, ne basimba olusiisira ku luuyi olw'obukiika obwa kkono olw'e Ayi: era waaliwo ekiwonvu wakati we ne Ayi.
12 N'atwala abantu ng'enkumi ttaano, n'abateekateeka okuteega wakati wa Beseri ne Ayi, ku luuyi olw'ebugwanjuba olw'ekibuga.
13 Bwe batyo bwe baateekateeka abantu, eggye lyonna eryali ku bukiika obwa kkono obw'ekibuga, era n'abateezi baabwe abaali ebugwanjuba obw'ekibuga; Yoswa n'agenda ekiro ekyo wakati mu kiwonvu.
14 Awo olwatuuka kabaka we Ayi bwe yakiraba, ne banguwa ne bagolokoka, enkya, n'abantu ab'omu kibuga ne bajja ku Baisiraeri okulwana, ye n'abantu be bonna, ku kiseera ekiragiddwa, mu maaso ga Alaba; naye teyamanya nga waliwo abamuteeze ennyuma w'ekibuga.
15 Yoswa n'Abaisiraeri bonna ne beefuula ng'abagobeddwa mu maaso gaabwe, ne baddukira mu kkubo ery'eddungu.
16 N'abantu bonna abaali mu kibuga ne bakuŋŋaanyizibwa okubagoberera: ne bagoba Yoswa, ne basendebwasendebwa okuva mu kibuga ewala.
17 Ne mutasigala muntu mu Ayi newakubadde mu Beseri, atazze kugoba Isiraeri: ne baleka ekibuga nga kigguliddwawo ne bagoba Isiraeri.
18 Mukama n'agamba Yoswa nti Galula omuwunda oguli mu mukono gwo ku Ayi; kubanga naakikuwa mu mukono gwo. Yoswa n'agalula omuwunda ogwali mu mukono gwe eri ekibuga.
19 N'abateezi ne bagolokoka mangu mu kifo kyabwe, ne baddukana mbiro bwe yamala okugolola omukono, ne bayingira mu kibuga, ne bakimenya; ne banguwa ne bookya ekibuga omuliro.
20 Ab'e Ayi bwe baalaba ennyuma waabwe, ne batunula, era, laba, omukka ogw'ekibuga nga gunyookera mu ggulu, ne bataba na maanyi ga kudduka okugenda eri newakubadde okudda eno: n'abantu abaali baddukidde mu ddungu ne babakyukirako abaabagoba.
21 Yoswa n'Abaisiraeri bonna bwe baalaba ng'abateezi bamenye ekibuga, n'omukka ogw'ekibuga nga gunyooka, awo ne bakyuka nate, ne batta ab'e Ayi.
22 N'abalala bannaabwe ne bava mu kibuga okubalumba; ne babeera wakati mu Baisiraeri, abalala eruuyi n'abalala eruuyi: ne babakuba, obutaganya muntu kusigalawo newakubadde okudduka.
23 Ne kabaka we Ayi ne bamukwata nga mulamu, ne bamuleeta eri Yoswa.
24 Awo Abaisiraeri bwe baamala okuttira ddala abaali mu Ayi bonna mu lusenyi, mu ddungu lye baabagoberamu, bonna ne bagwa n'obwogi bw'ekitala ne baggwaawo, Abaisiraeri bonna ne balyoka bakomawo e Ayi, ne bakikuba n'obwogi bw'ekitala.
25 Awo bonna abattibwa ku lunaku olwo, abasajja n'abakazi, baali kakumi mu enkumi bbiri, be bantu bonna abaali mu Ayi.
26 Kubanga Yoswa teyazza mukono gwe, gwe yagaluza omuwunda, okutuusa lwe yamala okubazikiririza ddala abaali mu Ayi bonna.
27 Wabula ente n'omunyago ogw'ekibuga ekyo Abaisiraeri ne babyetwalira, okuba ebinyage byabwe, ng'ekigambo kya Mukama kye yalagira Yoswa.
28 Yoswa n'ayokya Ayi bw'atyo, n'akifuula ekifunvu emirembe gyonna, era ekyazika, ne kaakano.
29 Ne kabaka we Ayi n'amuwanika ku muti okutuusa olweggulo: enjuba bwe yagwa Yoswa n'alagira, ne baggya omulambo gwe ku muti, ne bagusuula ku muzigo: ku wankaaki ow'ekibuga, ne bagutuumako entuumu ennene ey'amayinja, ne kaakano.
30 Awo Yoswa n'alyoka azimbira Mukama ekyoto, Katonda wa Isiraeri, ku lusozi Ebali,
31 nga Musa omuweereza wa Mukama bwe yabalagira abaana ba Isiraeri; nga bwe kyawandiikibwa mu kitabo eky'amateeka ga Musa, ekyoto eky'amayinja amalamba, omuntu g'atassaako kyuma kyonna: ne bakiweerako ebiweebwayo ebyokebwa eri Mukama ne bamuleetera ebiweebwayo olw'emirembe.
32 N'awandiika awo ku mayinja amateeka ga Musa, ge yawandiika, mu maaso g'abaana ba Isiraeri.
33 N'Abaisiraeri bonna, n'abakadde baabwe, n'abaami, n’abalamuzi baabwe, ne bayimirira eruuyi n'eruuyi ez'essanduuko mu maaso ga bakabona Abaleevi, abaasitula essanduuko ey'endagaano ya Mukama, si nzaalwa bokka, naye ne bannaggwanga ekitundu kyabwe kumi olusozi Gerizimu gye lusimba, n’ekitundu kyabwe ekirala olusozi Ebali gye lusimba; nga Musa omuweereza wa Mukama bwe yalagira, basookenga okusabira omukisa abantu ba Isiraeri.
34 Oluvannyuma n'asoma ebigambo byonna eby'amateeka, omukisa n'okukolimira, nga byonna bwe biri ebyawandiikibwa mu kitabo eky'amateeka.
35 Tewali kigambo mu byonna Musa bye yalagira, Yoswa ky'ataasoma mu maaso ag'ekkuŋŋaaniro lyonna erya Isiraeri, n'abakazi, n’abaana abato, ne bannaggwanga abaatambulanga mu bo.


text:
Bya BBOSA GONZAGA
ONOONYA kirabo kya kutonera gw’osinga okwagala ku Ssekukkulu? Muwe pikipiki! Kino ky’ekirabo ekisinga kubanga omuyamba okukekkereza ne mu mwaka omuggya!
Ate bw’oba ogenda kuvuga bodaboda waliwo ebika bya pikipiki ebingi bye tulina buli kimu kirina kye kisinza ku kinnaakyo.
RAPID TORNADO EXPRESS
Kino kye kimu ku bika bya pikipiki ebyogerwako okubeera n'amaanyi n’okudduka ennyo. Edduka sipiidi 160 obutafaananako n’ekika ebirala ebivugibwamu bodaboda.
Erina yingini ya cc125, okumanya ekekkereza amafuta, liita y’amafuta etambula kiromita 70! Kwe kugamba nti bw’obeera mu bitundu by’e Mukono oba Kajjansi, amafuta aga 10,000/- ogatambulirako wiiki!
Egula 3,4000,000, naye ekirala ekigifuula eyenjawulo kwe kubeera n'obuuma obulabula ababbi obumanyiddwa nga 'alarm' ne leediyo eggirako eteetaagisa kuteekako ng'omaze okugigula. Erina ggiya nnya era zonna ozikuba ozizza mu maaso ate egumira bulungi ku ttaka
Yakoob Ceasar ku Pikipiki y’ekika kya Bajaj Boxer
TVS STAR EMPYA
Eno y’ekyasinze okujjumbirwa abavuzi ba bodaboda mu Kampala. Mw. Ssekandi Swaibu, omusuubuzi ate nga makanika wa pikipiki mu Batemyetto Auto Parts e Ndeeba agamba nti ekisinze okugifuula ey'ettunzi gwe mutto gwayo omunene, ogutwala abantu abasatu ate nga bonna batudde bulungi.
Nayo nzirusi olw’ensonga nti edduka sipiidi 140 ate ng'erina yingini ya cc125. Nayo enywa bulungi ddala, ekozesa amafuta liita emu mu kiromita 70 lwakuba nti yeetaaga okubeera ng'okyusa woyiro buli wiiki okusobola okugiwangaaza.
BAJAJ BOXER
Eno ebadde emaze ebbanga ng'ewambye era singa si TVS Star empya eyazze singa ekyeriisa nkuuli.Mw. Ssekandi agamba nti kumpi buli kimu TVS Star ky’ekola n’eno ekikola lwakuba eno omutto gwayo gwakolebwa nga gutwala abantu babiri bokka era okussaako owookusatu obeera omenye mateeka saako okugivugira ku bunkenke obw’ekitalo.
Amafuta zinywa ge gamu, Ggiya nayo ekozesa nnya, zonna ziva Buyindi, wabula nga yo Bajaj edduka sipiidi ntono 110, egula 3,3000,000/-.
Tvs Star Enkola empya
RIDER
Eno nayo eri ku katale era singa esanga omuntu agikutte obulungi, asobola okugiwangaaza wadde amaanyi gaayo tegatuuka ku ga Bajaj ne Tvs Star.Yingini yaayo ya cc100, egula 2,800.000/-, erina ggiya nnya zonna ozikuba zidda waggulu n’okekkereza amafuta.
MAHINDRA
Abantu bayinza okuba tebannagitegeera butegeezi naye nga nnungi. Yingini yaayo ya cc125, edduka okukamala, ate egula 3,400,000/-. Yakolebwa ng'erina ebyuma ebigumu era singa obeera ogikutte bulungi esobola okukukolera obulungi ssente n’oginyumirwa.
Platinum eno edduka lwakuba ewewuka.
HERO
Eno eringa ey'ekikungukungu naye nga nnungi, edduka nnyo era sipiidi yaayo eggweera mu 140.Ekibi nti ewewuka nnyo ku ttaka, yeetaaga ng'omuvuzi agitegeera bulungi, amafuta nayo ennywa nga tadooba olw'ayingini yaayo eya cc100, ate egula 3 ,400,000/-.
SCHIMA
Eno nayo yaakajja ku katale, eva mu Asia. Mw. Jjingo Marvin, omutunzi wa pikipiki ku Bombo Road agamba nti ebiseera ebisinga ebbeeyi ya pikipiki bagikola okusinziira ku ngeri abantu gye babeera bagijjumbiddemu. Kati Schima ekyali ku ssente ntono, egula 2,800,000/- kyokka nayo ekekkereza amafuta.
YAMAHA CRACKS
Eno ebadde egezezzaako okulwa ku katale naye Bajaj bwe yajja n’egizibikira naye nga nayo teyandibadde mbi lwakuba abantu tebajijjumbira bujjumbizi. Bbeeyi yaayo ya kuteesa.
FREEDOM
Eno yagaana okutunda obulungi olw’ensonga nti amaanyi gaayo matono obutafaananako nga ziri endala ezitikka n’ebitereke. Mw. Jjingo agamba nti tebakyazireeta, zitambula kitono ku katale k'e Uganda olw'obunafu bwayo ate nga Bannayuganda bettanira okuttika obubindo ky’etesobola.


text:
Bya DONALD KIIRYA
PULEZIDENTI Yoweri Museveni awadde Abasoga ensonga ssatu ze balina okwekwata bwe baba baagala okuwona obwavu.
Yagambye nti omuntu okukulaakulana yeetaaga okusooka okwawula eby’enkulaakulana mu maka n’obugagga, eky’okubiri kye ky’okudda ku nnima ey’omulembe ey’okutunda ebintu bye balimye wamu n’okulima n’okulunda nga bassaamu ekibalo okubasobozesa okulaba we bafuniramu.
Bino Museveni yabyogedde afulumya abatuuze abaatendekeddwa mu bya mwoyo gwa ggwanga abawera 4000 ku mukolo ogwabadde ku kisaawe ky’eggombolola y’e Namungalwe mu disitulikiti y’e Iganga ku Mmande.
Pulezidenti yategeezeza nti wadde Gavumenti ereeseewo enkulaakulana ng’ okukuba enguudo kkolansi ng’olwa Jinja - Bugiri n’olwa Jinja - Kamuli naye tekitegeeza nti n’obwavu bulina okugenda. N’akuutira abantu okubulwanyisa mu maka gaabwe kuba bukyaliwo.
Yategeezezza nti Gavumenti egenda kwongera okukuba enguudo kkoolasi omuli olwa oluva e Musita –Mayuge - Namayingo okutuuka e Busia n’olutandikira e Iganga okulaga e Kaliro.
Yayongeddeko nti mu disitulikiti y’e Luuka waliyo ekyalo ekiyitibwa Lambala gye yagambye nti Abasoga abasinga bakyali mu tulo nga beetaaga bazuukuke bakole nga beenyigira mu kulima ebintu ebyenjawulo.
Yasabye abatuuze okwetandikirawo obukolero obutono mu maka gaabwe kibayambe okukola ekibalo n’okusobozesa abaana baabwe okufuna emigabo beekulaakulanye.
Yalabudde Abasoga okukomya omuze ogw’okutemaatema mu ttaka nti bwe banaagenda mu maaso nagwo obwavu bujja kweyongera mu ggwanga.
Oluvannyuma Museveni yawadde famire bbiri obukadde busatu buli emu zibayambe mu kujjanjaba abantu baabwe abaakubwa amasasi ne balumizibwa ng’abantu bali mu kutendekebwa okukuba ssabbaawa e Namungalwe.
Yabawadde ebbaasa ya bukadde 10 nga yagikwasizza eyabakulidde, Edward Katongole. Edward Katongole yategeezezza nti abaafulumiziddwa bagenda kuweerezebwa mu byalo basomese abatuuze ku bikwata ku mwoyo gwa ggwanga.
Yategeezezza nti abaatendekeddwa baavudde mu magombolola asatu okuli erya Namungalwe, Nambale ne Nawandala nga gonna gasangibwa mu disitulikiti y’e Iganga.


text:
Bya HERBERT MUSOKE
ENTEEKATEEKA z’okuzimba n’okukulaakulanya ekiggwa ky’Abajulizi Abakulisitaayo e Nakiyanja zitandikidde mu ggiya.
Abakulira enzikiriza ezeegattira mu kibiina kya Uganda Joint Christian Council, nga May 28 baatema evvuunike okutongoza omulimu gw’okuzimba ekizimbe omugenda okussibwa ebyafaayo by’Abajulizi, eddiini mu Uganda,obuwangwa, obutonde, abantu abaliko bye bakolereredde eggwanga n’ebirala.
Omulimu guno gwakulemberwa Ssaabalabirizi eyawummula Livingstone Mpalanyi Nkoyooyo ng’ayagatiddwaako omulabirizi w’e Namirembe Wilberforce Kityo Luwalira, Ssaabasumba w’essaza ekkulu erya Kampala Dr. Cyprian Kizito Lwanga, Ssaabalabizi Stanley Ntagali, Fr Julius Orachi okuva mu Basodokisi n’abakulembeze abalala okuva mu nzikiriza za Krisito ez’enjawulo.
ENTEEKATEEKA
Ssentebe w’akakiiko akateekateeka okukulaakulanya ekiggwa ky’Abajulizi e Nakiyanja, Ssaabalabirizi Nkoyoyo agamba nti enteekateeka zonna zigendererwamu okutuusa ekifo kyokka ku mutindo gw’ensi yonna ng’omulimu guno gwakumalawo obuwumbi 36.
“Oluvannyuma lw’okulangirira Abajulizi ba Uganda nti ba nsi yonna, twagala okulaba ng’ekifo okusangibwa ekiggwa kino kizimbibwa okutuukira ku mutindo gw’ensi yonna.
Tugenda kuzimba ebizimbe eby’enjawulo omuli etterekeroly’ebyafaayo (Museum), ebisulo n’ekisenge okwetooloola ettaka lyonnaerituddeko ekifo ky’Abajulizi.
EKIZIMBE EKIKULU
no we wagenda okusooka okussibwa essira kuba Abajulizi abasinga we battirwa. Kijja kubaako engule ezimbiddwa okwefaanaanyiriza ennimi z’omuliro okulaga omuliro ogwayokya Abajulizi.
Engule zijja kubeera ssatu okulaga Obusatu bwa Katonda n’eddiini essatu ezivaamu Abajulizi abattibwa. Ekizimbekigenda kussibwamu empagi 47, ezikiikirira Abajulizi Abakristo abaayokerwa mu kifo kino okuli 23Abapolositante, 22 Abakatoliki kw’ossa Bp Hanningtoneeyattirwa e Busoga n’eyali Ssaabalabirizi eyasooka Jonathan Luwum abaalangirirwa ng’Abajulizi.
EBIRALA EBINAAZIMBIBWAMU
Ennyumba ya Mukaajanga; Mukaajanga ye yali omumbowa omukulu mu kifo kino era eyatta Abajulizi ku biragiro bya Kabaka Muteesa 1 ne Mwanga 11.
Wano wagenda kusimbibwawo akasiisiira mu nzimba y’Ekiganda ey’edda nga keesudde ebbanga okusobozesa alambuzi okulaba ebiri munda nga tebamaze kuyingira.
Muno mwakubeeramu ebibajje ebisiige, ebifaananyi n’ebintu Mukaajanga bye yakozesa okutta Abajulizi.
Enku:
Wagenda kussibwawo ekibumbe ky’enku okulaga entuumu y’enku eyakuumibwanga mu kifo kino mu kasiisira obutabisiwazibwa olwensonga nti Abajulizi baabookya na nku.
Ekkomera:
Wagenda kuzimbibwawo ekifo abasibe abaasingisibwanga omusango gw’okulya mu nsi olukwe we baakumirwanga n’okutulugunyizibwanga nga tebannaba kuttibwa.
Aweetegekerwanga:
Tugenda kuzimba ekifo ekyenjawulo Mukaajanga ne banne we beetegekeranga nga tebannaba kutta bantu
bano.
Omuti Ndazabazadde.
Guno gwe muti okwasibwanga abantu abagenda okuttibwa ng’abamu baasalwanga busalwa. Wano tugenda kussaawo ekibumbe ky’omuti n’ebisiige ebiraga okubonyaabonyezebwa n’ebintu ebyakozesebwanga mu mulimu guno. Awaayokerwa:
Kino ky’ekifo we baayokera Abajuluzi okutuuka okufa. Wano wagenda kuzimbibwa ennyumba omugenda okussibwa ekibumbe ebiraga embeera Abajulizi bano gye baayisibwamu n’ebyakozesebwanga.
BULI OMU ALEETE KY’ALINA
Okusobola okufuna ssente z’okuzima ekifo twataddewo akakiiko okuli omubaka okuva mu Bulabirizi 34 obukola Ekkanisa ya Uganda okukunga n’okukola mu bakkiriza omulimu okulaba nga bayamba okusonda obuwumbi 36 obwetaagibwa.
Tulina bammemba abasoba mu bukadde munaana nga singa buli memba asobola okuwaayo 1,000/- ku ssande emuomulimu gubeera gufuna obuwumbi munaana. Mu ngeri y’emu twaguddewo akawunti bbiri 6004271317 (siringi za Uganda), ne 6004271325 (ssente engwiira), mu bbanka ya Barclays mu ttabi lya Lugogo ne mu bbanka ya DFCU 01203522293880 (siringi ya Uganda) ne 02203522293899 (ssente engwiira). Mu ngeri y’emu tulinawo ne kkaadi dibwa ku lw’omulimu guno nga zino zitandikira ku 5,000/- okutuuka ku 1,000,000/-
.Twamaze okutandika okuzimba ennyumba nga Twamaze okutandika okuzimba ennyumba nga tutandikidde awali ebifotutandikidde awali ebifo ebikwata obutereevu ku Bajulizi era omusingi guwedde
EKYAKAKOLEBWAKO:
Twamaze okutandika okuzimba ennyumba


text:
NZE ebyange byagaana? N’ebidomola by’amazzi tebirabika. Nnina emyaka 30. Lwaki agange
gaabula? Nze Eva e Mubende.
ANI yakugamba nti birina kuba bidomola bya mazzi. Mu butonde, omukyala yenna ng’afunye obwagazi avaamu amazzi. Sigaanyi abakyala abamu balina amazzi mangi naye abalala balina matono.
N’ekirala amazzi omukyala g’afuna kisinziira ku bwagazi bw’aba afunye. Ekirala abakyala bangi balina endowooza nti baliwo kusanyusa basajja, abalala okwegatta tebakitwala ng’ekikulu era bakikola kutuusa
mukolo.
Mu mbeera eno, kizibu okufuna obwagazi. Ekirala amaka mangi ennaku zino tegateredde. Abantu bafumba naye nga tewali mukwano.
Mu mbeera eno kiba kizibu okufuna obwagazi. Kale olina okwetegereza ebintu bingi.


text:
ATWALA poliisi y’e Nansana, Aggrey Owola n’Omuyimbi Pretty Glo bayitiddwa okunnyonnyola ku nsonga z’omuwala Olivia Akankunda eyatemeddwa ebiso nga kati apooceza mu ddwaaliro e Ntebe.
Kigambibwa nti owa poliisi ono ye yapangisa Yusuf Ssekindi emmotoka (Toyota Progres UAQ 907K) mwe yakolera ettemu lino ku Akankunda olw’okugaana okwetaba mu diiru y’okubba 1,800,000/- ku ‘mobile money’ ya Kim Entreprises e Ntebe.
Akulira bambega e Ntebe, Joseph Ssentamu yagambye nti bayigga abaali mu kkobaane okuli; Ssekindi ne mwannyina omuyimbi Pretty Glo. Omusango guli ku fayiro SD:86/26/02/15.


text:
Bya Meddie Musisi
NGA tumalako omwaka, tutuukiridde bannaddiini ab'enjawulo ne basoma essaala yaabwe eyaniriza omwaka ogujja okuba ogw'essanyu n'emirembe era boogera bye baagala okufa mu 2014 bireme kweyongerayo mu 2015 bwe bati;
Bp. Wilson Mutebi omulabirizi w’e Mityana eyawummula:
"Katonda kitaffe, Katonda omwana tukwebaza olw'omwanawo omu yekka Yesu Kristu gwe watuma eri amawanga gonna era n’agafuula ag’eddembe ku lw’omusaayi gwe ogwayiika. Ggwe wamutuweereza n’azaalibwa okuyunga oluganda mu mawanga gaffe gonna. Nga bwe wagamba nti, ggwe kkubo era ggwe bulamu, tukikusaba okutufuulira omwaka guno omuggya okuba ogw’eddembe.
Tufukamidde ku maviivi nga tukwegayirira ku lw’omwanawo eyatufiiririra otuwe obulamu,obutaggwaawo ekiseera kyonna. Ensi yattu etubidde mu bizibu bingi omuli obwavu, obulyake n’okunyigirizibwa mu bantu abamu tukusaba Ayi Mukama otuddiremu mu mwaka guno ogutufuulire ogw’eddembe eri buli muntu. Bino byonna tubikusaba nga tuyita mu mwanawo Yesu Kristu Mukama waffe. Amiina."
Bp. Paul Semwogerere ow'e Kasana - Luweero:
"Kitaffe ggwe ali waggulu ennyo, tukusaba omwaka 2015 ogutufuulire ogw’ebyamagero eri eggwanga lyaffe n’abantu bonna mu mawanga gaabwe.
Tukwegayirira owe abakulembeze baffe amagezi basobole okuteekerateekera ensi yattu amateeka amalungi agatali ga bugwenyufu. Ayi Mukama mu kiseera kino tuwulira nti waliwo enteekateeka z’okutongoza etteeka ly’okuggyamu embuto, tukwegayirira abo bonna abakirina mu ndowooza okibaggyeemu bafuulibwe ab’eddembe. Mukama kitaffe tukwegayirira owe abakulembeze baffe amagezi ag’obukulembeze obulungi.
Paasita James Kaggya, SDA Church:
"Mukama omutukuvu, omuyinza wa buli kantu, ggwe, gwe tusinza, ku lw’omwanawo Yesu Kristu ng’omwaka guno gugenda okuggwaako, tukukwasa emyoyo gyaffe okugitukuza tusobole okuwona obwonoonyi.
Jjanjaba emitima gyaffe gyonna, otuwonye ettemu, emize emibi, otuwonye obukyayi, tutaase ku b’enkwe, ku bali b’enguzi, bannabyabufuzi ababi bonna bajjanjabe emitima ku lw’abaana ffenna tulyoke tweyagalire mu nsi eno gye watukwasa okubeeramu.
Tukwegayirira otaase abantu ku byobufuzi ebijjudde enjawukana obitutereereze bireme okutwawula nga bwe gubadde mu mwaka omukadde. Abantu bawe emitima emikozi, obawonye obwavu, endwadde, otuwe amasomero agalimu abasomesa abalungi era naffe tuwe ezzadde eddungi. Byonna tubikusaba ku lw’omwanawo Yesu Kristu Makama waffe."
Fr. Nicholas Bayego - Orthodox:
"Tukusaba ayi mukama Katonda ggwe eyatonda eggulu n’ensi, atumazisizzaako omwaka guno, ku lw’ekisa kyo, tukulembere ne mu guno omupya. Ggwe wekka amanyi ebyo ebiri mu maaso, tukwegayirira otujjirewo ebizibu byaffe byonna bye tubadde nabyo mu mwaka ogugenze, tufuule ab’eddembe mu guno gwe tuyingidde.
Nga tuli ku maviivi gaffe, tukwegayirira Mukama otutaase ku bwonoonyi era otufuulira buli kintu okuba eky’eddembe eri obulamu bwaffe. Tukusaba otudduukirire ku bikolobero ebyeyongera mu ggwanga lyaffe n’ensi yonna obitusanyizeewo Mukama. Amiina."
Amir Sulaiman Kakeeto akulira Abatabuliiki ku ssaawa ya Kwiini:
"Ya Allah ggwe watonda eggulu n’ensi era n’otuteerawo n’emyaka n’otugamba nti, omwaka ye ggwe era oyo aguvuma aba anvumye ggwe. N’olw'ensonga eyo tukusaba, ggwe Allah asinzibwa omu wekka awatali kintu kirala kyonna kikugattibwako otufuulire omwaka 2015 ogw’eddembe okusinga ogwo gw'otututteko.
Tukwebaza olw’ebyo byonna ebirungi bye tusobodde okutuukako mu mwaka ogugenze era tukusaba na guno omupya ogutufuulire omulungi nga tukusinza nga bwe wakitulaalikako."


text:
Bya JACKIE NAMBOGGA
OMUJAASI owa UPDF eyabaddeayamba ku poliisi okuyigga abakeera okuzannya matatu, omweso ne mu fi rimu, gaamumyuse abatuuze bwe baamulumirizza nti naye by’akeera okuzannya ne bamutwala nga talinnya.
Omuyiggo gwakulembeddwaamu amyuka omubaka wa gavumenti e Kamuli, Emmy Mitala nga gwayindidde mu kabuga k’e Bupandhego ne Nawanyago mu ggombolola y’e Nawanyago mu disitulikiti y’e Kamuli.
Mitala ng’ali n’owapolisi avunaanyizibwa ku bikwekweto eKamuli, yakunguzza omujaasi wa UPDF, Peter Kafunta ow’eggye ezzibizi. Abaasangiddwa mu kibanda kya fi rimu e Nawanyago be baalonkomye Kafunta nti naye akeera kuzannya matatu, ludo n’omweso ate nga tagwa fi rimu.
Poliisi y’e Nawanyago ye yasoose okulumiriza Kafunta eri RDC olw’okubeera kireereese nga tebamanyi mulimu mutuufu gw’akola okuggyako okusiiba mu bibanda bya fi rimu, okuzannya omweso, zzaala n’okunywa omwenge.
Mitala bwe yabadde akwata Kafunta yasoose kumuggyako ssimu ey’omu ngalo okwewala okutemya ku banne okumununula.


text:
Bya PATRICK TUMWESIGYE
ABASUUBUZI abasoba mu 500 abali mu katale k’e Bweyogerere okuliraana poliisi basulirira kusengulwa oluvannyuma lw’abakulira ekisaawe ky’e Namboole okubawa nsalesale okukasengukamu.
Ebizibu by’abasuubuzi byatandika nga February 26, 2013, ebbaluwa eva mu bakulira ekisaawe ky’e Namboole ng’eriko omukono gwa Jamil Ssewanyana bwe yayimiriza ab’akatale okuzimba emidaala.
Mu lukiiko lw’abasuubuzi, ssentebe w’akatale, Hussein Kato lwe yakuba, yabategeeza nti ettaka kwe bali si lyabwe, naye balina kwegayirira abakulira kanso y’e Kira okubafunira we balaga!
Mu bbaluwa ya Ssewanyana, yalaga nti bagenda kupima ttaka lyabwe, ensonga y’emu gye bazzeemu era abasuubuzi bali mu kutya kuba essaawa yonna basengulwa.
Akatale kano we kali baasengukirawo mu 1997, gy’emyaka 14 okuva kati. Mu 1997, abasuubuzi baasengukira we bali kati oluvannyuma lw’abakulembeze okubasuubiza nga bwe baali bagenda okubazimbira akatale akali ku mulembe.
Nga bwe kyali ku katale k’e Kireka, abakulembeze baalimba abasuubuzi nti akatale k’e Bweyogerere Central Market akaali ak’okuzimbibwa okuliraana ettaawo bwe kanaggwa, be baali bagenda okusooka okuweebwa emidaala.
Akatale kaali kaakuzimbibwa mu myezi mukaaga, era ku ttaka lya Namboole, abasuubuzi baabakakasa nti baliwo kiseera buseera. Kyokka ne gye buli eno, akatale ka Bweyogerere Central Market bwe kaggwa, kanso y’e Kira yamenya endagaano zonna.
Abasuubuzi abaalina okusooka okuweebwa emidaala n’obuduuka tebaabufuna. Abakulu mu kanso y’e Kira okuva ku bakansala, abakozi mu kanso, abakulembeze okuva ku ntikko oba bakazi baabwe n’abeng’anda bezza obuduuka, abasuubuzi ne baviiramu awo ng’ogusima ebbumba!
Ekisinga okubanyiiza kwe kuba ng’abasuubuzi bano baabaggyako ne ssente, mu biseera ebyo zaali wakati wa 50,000/- ne 200,000/- ng’abamu bagula midaala, abalala nga bagula buduuka kyokka ne bwe basaba ssente nazo tebazibaddiza!
Ani yalya ssente z’abasuubuzi? Lwaki abakulira kanso y’e Kira, ababalirira ebitabo byayo ne bakansala abamu bezza emidaala n’obuduuka obwandibadde obw’abasuubuzi?
Laba wano abaasooka okukaaba
Ani alemesezza akatale k’e Kireka okuzimbibwa ekituusizza ne Pulezidenti w’eggwanga okuyingira mu nsonga zaako?
ENTANDIKWA
Mu 1997, meeya Mamerito Mugerwa yali Ssentebe wa LC 11. Ssentebe wa LC III yali Erukana Sseggane kyokka ye n’abaamuddira mu bigere, akatale tebaakazimba , baakakomya ku musingi.
Hassan Kirya, avunaanyizibwa okunonyereza ku by’obutale mu kibiina kya Uganda Markets Union (UMU) ekigatta obu tale bwona mu ggwanga yagambye nti ku mulembe gwa Mamerito, akatale kano lwe kaamalirizibwa.
“Bwe baali banaatera okukamaliriza, awo nga 2009 aggwaako, Meeya yatuukirira abasuubuzi n’abasondesa ssente ez’okwekwata emidaala. Bangi baasonda naye tebaagifuna, ssente nazo tebaazibaddiza,” Kirya bw’agamba.
Kirya agamba: Ekyakuba abasuubuzi entiisa, bwe baggyako ebibaati ebyali bikubiddwaako ng’akatale kazimbibwa, baagenda okulaba nga ke baali bayita akatale, waali wazimbiddwaawo maduuka!
Akatale ka Bweyogerere Central Market bwe kafaanana munda. Amaduuka agalimu tegakola ate n’ekibangirizi omwandigenze emidaala gy’abasuubuzi tekimala.
Bwe nnawulira amawulire nti Namboole yali etegeka okugoba abasuubuzi bano, nnatuukirira abamu ku bo ne mbabuuza ekyali kigenda mu maaso era bantegeeza nti baali tebakyalina ssuubi lya kudda mu katale kubanga ettaka ly’akatale eryagulibwa abakulembeze abaasooka, baali balizimbyemu amaduuka mu kifo ky’akatale.
Bantegeeza nti Mamerito yagenda okujja mu buyinza ng’akatale kano baali bazim¬byeko nkondo era ye yakamaliriza. Yabategeeza nti eyali ayagala okufuna omudaala yalina kuwa ssente okwekwata emidaala emirungi. Abasuubuzi baatandika okusonda nga balina essuubi ly’okudda mu katalew kaabwe naye tekyatuukirira.”
Kansala Andrew Eiru, atwala omuluka gw’e Bweyogerere ku kanso e Kira yang’ambye: Abasuubuzi b’e Bweyogerere babonyeebonye nnyo kyokka kanso ye yabaggya mu katale kaabwe ezimbewo akatale akomulembe.
Abasuubuzi abadda mu katale akapya si be baali bakavuddemu, ate abali ku ttaka lya Namboole kanso terina pulaani ebateekerateekera.
Nnatwala ekiteeso mu kanso nga nsaba akatale akaali kazimbiddwa kamenyebwe kubanga abasuubuzi tebaalina we bakolera, mu kifo ky’okuzimba emidaala nga bwe bakkaanya baali bazimbye maduuka.
Nnakizuula era nti akatale tekalina pulaani nnungi, tekalina paakingi oba omulyango mwe bayinza okuyisa mmotoka ezeetisse ebyamaguzi.
Bwe nnakola okunoonyereza okw’omunda nnakizuula nti abakulu abakulira Kira beddiza obuduuka obwandibadde obw’abasuubuzi.
Obuzibu ku kanso y’e Kira, abakuba pulaani balina obuvuyo bwe bakola. Okugeza eddwaaliro lya Kireku Health Centre, teririiko paakingi, ebizimbe si byabuwan¬gaazi, kyetaagisa Kaliisoliiso wa Gavumenti alinoonyerezeeko.
Meeya Mamerito Mugerwa ye muwandiisi w’akakiiko k’ebyemirimu. Twagezaako okumuggya mu kifo kino olw’emirimu emingi n’agaana, osanga bino tebyandibaddewo.”
“Akatale bwe kaggwa, ne tugenda oku¬banja obuduuka bwe twasasulira, baatusaba akakadde kalamba, nti ezo zaali zaakutuyingiza mu lwokaano ly’okufuna emidaala wabula ng’oli bw’atafuna, talina kubanja ssente ezo.
Kino kyatwewuunyisa kubanga abasuubuzi baali baakuweebwa midaala gya bwereere nga bwe kyali kisuubiziddwa era nga y’enkola ya Gavumenti,” omu ku basuubuzi bwe yang’ambye.
Yagaanyi okwogera amannya, ‘kubanga bajja kunnemesa omudaala wendi newankubadde bagenda kutugobawo!’
Ku kanso e Kira, omukungu mu kitongole ekisolooza empooza yalaze nti obuduuka mu katale k’e Bweyogerere babusasulira 100,000/- ne 150,000/- buli mwezi, nti kaabuyonjo kanso egifunamu 50,000/- omwezi sso ng’okugikozesa buli omu asasula 200/-! Balaga nti obuduuka buli 33.
Abamu ku bakungu abalina obuduuka mulimu: Akaduuka aka Stephen Serunjogi (nnamba 003) oyo mukwano gwa Mamerito, bali bonna mu lotale y’e Bweyogerere; akaduuka nnamba 013 yadde nga balaga nti kibiina kya Bweyogerere Market Vendors Association, akirimu mukozi wa Mamerito ategeka ebivvulu ku wooteeri ye; akaduuka nnamba 017 kaaweebwa ssentebe w’ekyalo Christopher Nakibinge era takyalwanirira basuubuzi; akaduuka nnamba 018 ka ssentebe wa LC II Bweyogerere, Patrick Kiberu. Ono mu katale kano alinamu n’edduka eritunda amata!
Akaduuka nnamba 029 ka Haji Ismail Kanaku¬lya, mukwano gwa Mamerito nfa nfe! Bakansala n’abakozi ba kanso bangi obuduuka baabuwan¬diisa mu mannya ga bakyala baabwe!
Omumyuka wa meeya w’e Kira, Muky. Betty Naluyima yang’ambye nti: Nze sirina kaduuka mu katale k’e Bweyogerere. Bwe mba nga nnayamba abantu okufunamu obuduuka tekitegeeza nti nninamu akange!
Naye kimanye nti birimu ebyobufuzi bingi. Mumanyi engeri kanso y’e Kira gye yajjamu okugula ettaka okuli akatake kano?”
Bwe nnamubuuzizza lwaki abasuubuzi tebabategeeza mazima nti tebaliddayo kufuna midaala mu katale kano, Naluyima yang’ambye nti abamawulire beemalire ku kimu, kya kuwandiika mawulire mu kifo ky’okuyingirira ensonga ezitabakwatako!


text:
Bya HERBERT MUSOKE
KATI giweze emyaka mingi nga mu kizimbe kya Maria Galleria mu Kampala, abatundako obutambi bwa firimu n’ennyimba Bayindi n’Abachina abajja nga bayinvesita!
Ku Wilson Road, Abachina, Abayindi n’Abapakistan baamumalawo! Batunda buviiri bw’abakyala, niigiina n’obugatto bw’amasanda!
Bw’otuuka e Kireka, supamaketi y’Abachina eriwo tetunze bicupuli beereka batyo, ate Obuchina bungi nnyo nga ne kapito waabwe taweza bukadde 20 muli n’obuza nti teri Bannayuganda bayinza kukola bizinensi zino? Bano batugasiza wa?
E Bweyogerere era bwe kiri, Abachina beekwasiza mu kasupamaketi kaabwe, mwe batunda ebintu bingi eby’ebicupuli! Abayindi, Abachina, Abanigeria, Abalundi ne Bannakenya bazinzeeko Mukono, Najjanankumbi, Bwaise era abamu batandise n’okugula ettaka n’okuligobako abatuuze ekitakkirizibwa.
Okimanyi nti abamu batamndiseewo n‘amakanisa g’Abalokole, ne bakung’aanya omudidi gwa ssente nga bwe bazizza ewaabwe?
Olowooza Bannayuganda e Buyindi, e China oba e Japan beegiriisa nga ffe bwe tuleka abagwira?
Ono Omukorea Li Weng abadde apangisa kazigo e Lusaze nga mw’akwatira abakazi.
Omusomi wange, abagwira bano bajja batya mu Uganda? Tekisoboka okuba nga waliwo ekkobaane n’abo abaafuna edda olukusa olubakkiriza okukolera muno, ne balyoka bajja ne batukinako?
Ensonda mu poliisi ziraga nti ne mu Gavumenti mulimu abakungu, nga bo bizinensi yaabwe ya kuyingiza muno bagwira n’okubafunira ebiwandiiko ebiboogerako, olwo bo ne beeriisa omusimbi!
Enkola eriwo ya kuyita bayinvesita, be twakazaako erya bamusigansimbi. Bangi bazze ne batandikawo n’amakampuni, ne babaggyako n’emisolo egimu naye nga baleese babbi!
E Luzira gye buvuddeko, baaklwakwatayo Omuyindi eyali asiika kabalagala! Gye bujja, Abayindi n’Abachina bajja kutandika okusiika capati.
Bangi bw’obabuuza beeyita Bannayuganda, olwo ne bakola n’obulimu obutakkirizibwa. Naye ng’oyawula otya Omuyindi Munnayuganda n’atali? Baabadde basaba babafuule eggwanga, naye olaba bajja kati nga mu Konsitityusoni yaffe temuli Bayindi, bwe banaabakkiriza ng’eggwanga gunaaba gutya?
Mw. Mwasa Mugenyimubi, omukulembeze mu Muzaana zooni mu Kisenyi agamba nti mu Uganda abagwira bangi obasanga batunda buduuka, okufumba emmere mu birabo, okuweereza ku bizimbe ebizimbibwa n’emirimu emirala egyandikoleddwa Bannayuganda.
“Abagwira bano naddala Abachina, Abayindi, Pakistan n’abalala be wandirowoozezza nti bagenda kutandikawo emirimu oba ebintu eby’amaanyi ng’amakolero bakwewuunyisa okubasanga nga beekomekedde mu kaduuka kamu abantu nga kkumi batunda bugatto bwa niigiina”, Mwasa bw’agamba.
Uganda ebalirirwa okubaamu abagwira abatakkirizibwa emitwalo 35. Bangi ku bano babadde beekweka mu Kampala, naye kati bw’ogenda e Jinja, Mbale, Mukono, Wakiso n’e Masaka batuuse.
Mu Kisenyi, ekitundu ekisinga kyafuuka kya Basomali, E Kabowa, Abasudani bakizinzeeko wadde olutalo mu nsi yaabwe lwaggwa dda!
Hassan Kato, omusuubuzi mu katale ka Park yard agamba nti ng’oggyeeko abagwira abayingira nga bayinvesita, waliwo ekizibu ky’abagwiira abalala abajja muno nga babundabunda kyokka ne bagaana okudda ewaabwe ng’embeera eteredde.
“Kwewuunyisa nti mu mawanga amalala wadde agatuliraanye, tosobola kumala gabeerayo kyokka ffe wano abantu bajja ng’abanoonya obubudamu oluyitawo akaseera nga bafuuka bannansi n’okutandika okutigomya bannansi naddala ku ttaka”, Kato bw’agamba.
‘Waliwo olukwe lw’okuyingiza abagwira’
BAVUGANYA MU BUSUUBUZI
Ssentebe w'ekibiina ekigatta abasuubuzi mu Uganda ekya KACITA Uganda, Mw. Everest Kayondo agamba nti bamaze ebbanga nga basaba Gavumenti okussaawo embeera etangira abagwira okukola buli mulimu bannansi gwe basobola okukola kyokka tefaayo.
Bernard Randall baamukwata lwa kulya balenzi bisiyaga.
“Bw'otunuulira emirimu emirala naddala eky'ekikugu ng'obusawo, abasomesa, ebyobufuzi n'ebirala olina kubeera Munnayuganda okugikola kyokka obusuubuzi baabuggula, buli asobola nga tebafudde ku ggwanga gy'ova.
Kino kirungi kyokka olw'okuba nti embeera ze tukoleramu za njawulo okuviira ddala ku mawanga gaffe kuba bannaffe abagwira Gavumenti zaabwe ziriko bye zibawa ebibawa enkizo ku ffe ate n'eyaffe n'ebongera ng'obutasasula musolo okumala ebbanga ekituggya mu bizinensi.
Tetwagala Gavumenti ewere abagwira okukolera muno, wabula twagala bakole emirimu egyetaagisa ssente ennyingi ze tutasobola gamba nga wooteeri, amalwaliro, amakolero n'ebirala”, Mw. Kayondo bw'agamba.
Musa Lwanga omusuubuzi ku Mutaasa Kafeero Plaza agamba nti “omwaka oguwedde mu bikwekweto ebyakolebwa minisitule y'ensonga z'omunda, waliwo abagwira abaalina ebiwandiiko ebiraga nti bayinvesita kyokka nga balina amaduuka ga kapito wa 200,000/-, nga batunda buviiri bwa bakyala!
Kino Mw. Kayondo akinenyeza Gavumenti gy'agamba nti obukwakkulizo bwe yassaawo eri omugwira alina okukolera kuno bunafu gamba okubeera n'emitwalo 10 gyokka egya Doola n'agamba nti gyandiyongezeddwa okutuuka ku mitwalo gya Doola 50.
Mu ngeri y'emu agamba nti ssente zino zandimazenga kuyisibwa mu bbanka y'eggwanga enkulu (Bank of Uganda), kubanga bbanka z'obusuubuzi eziriwo zzo tezigoberera kukakasa ssente ziri ku akawunti ya muntu n'engeri gye zikozeseddwaamu. Kale emitwalo gya Doola 10 giyinza okuyingiza muno abagwira nga 20, nga zikyusa bukyusa akawunti.
Okugeza Omuyindi oba Omuchina omu bw’ajja, wayita emyezi ebiri n’omulala n’ajjira ku ssente ze zimu ezaaleeta eyasooka.
Bw’otuuka ewa Bbakuli n’e Kampalamukadde, Abayindi n’Abachina bangi abasula mu nnyumba emu. Awo we basinziira ne bakola mu biduuka mu Kampala okutuusa lwe baneetongola.
EBIZIBU KU BWAGWIRA
Mw. Kayondo agamba nti bwe bagenda okusuubula e China, abantu naddala Abachina boogera mu lulimi lwe bategeera obulungi era abeera agula nga n'atunda aguza muntu we ate nga ffe kikwetaagisa omuvvuunuzi era bakuguza ng’aguza omugwira.
Ngoggyeeko ebyo abagwira abasinga Gavumenti zaabwe zibaddiza ebitundu 20 ku 100 ku musolo gwe basasula era bangi bagenda okutuuka wano ng'agenda kukola magoba.
Abasuubuzi abasinga tutambulira mu kwewola kyokka bbo ewaabwe babawolera ku magoba ga bitundu 4 ku 100, wano mu Uganda amagoba ga 23-25 ku 100 ekituggya mu bizinensi.
Bano bayingira tulowooza bagenda kutuyamba kyokka bakola gwa kunyuunyuunta ggwanga anti buli magoba ge bakola bagazza waabwe.
Abagwiira y'emu ku nsonga eziviirako ssente z'obupangisa okupaala buli lukya anti bbo bwe babeera baagadde ekifo bakitwala kubanga basasula mwaka ate ng'abasuubuzi ba kuno basasula myezi esatu ekinene. Kayondo agamba nti singa Gavumenti tebaako ky'ekola mu bwangu, mu myaka 3-5 mu maaso Bannayuganda bangi bagenda kuba nga bavudde mu busuubuzi nga busigadde mu mikono gy'abagwira.
MINISITULE BY'EGAMBA
Mw. Benjamin Katuna, omumyuka w'omwogezi w'ekitongole ekiyingiza muno abagwira abayingira mu ggwanga mu minisitule y'ensonga z'omunda agamba nti abagwira balina kinene kye bongera ku nkulaakulana y'eggwanga.
“Tusaanye okukimanya nti tewali ggwanga lisobola kukula lyokka era abagwira bano tubafunamu ssente eziri mu buwumbi obusoba mu 50 buli mwaka okuva mu misolo ne layisinsi z'okukolera muno nga zino zibeera wakati w'omwaka gumu n’esatu.
Bano natondawo emirimu eri Bannayuganda okuyita mu kkampuni n'ebitongole bye batandikawo.
Abaafuuka bannansi
Waliwo abagwira abaludde mu Uganda ne bafuuka bannansi olw'ebbanga lye bamaze gamba abali mu myaka egisukka mu 10. Bano abamu baafuuka bannansi kubanga mu kiseera ekyo obukwakkulizo bwali bukyali bunafu ng'Abayindi.
Abamu baafuuka Bannayuganda olw'okufumbiriganwa ne Bannayuganda ate abalala baaweebwa amabaluwa g'obutuuze.
OKULONDOOLA
Mw. Katuna agamba nti Gavumenti efubye okufuuza abagwira abeeyingiza. “Omwaka oguwedde twakwata abagwira abasoba mu 600 ne tubazza ewaabwe olw'obutabeera na biwandiiko bituufu.
Abagwira lwe baakwata olw’okwereeta mu Uganda.
Bannayuganda bamanye nti omulimu gw'okulondoola obutuufu bw'abagwira si gwa Gavumenti yokka wabula nabo. Singa olaba omugwira mu kitundu muloope ku poliisi tumukime,” Katuna bwe yagambye.
Obukwakkulizo ku bayinvesita
Bw’oba yinvesita
- Omuntu agenda okutandikawo bizinensi oba kkampuni ateekwa okuba ne kapito wa mitwalo gya doola 10 (eza wano obukadde 285).
- Ate kisinziira ku bunene bwa bizinensi gy'ayagala okukola
- Ekifo w'agenda okugissa. Talina kukosa butonde ne bannansi.
- Alina okuba ng’omusolo gw’asasula munene ddala.
- Alina okulaga ebbaluwa eva mu bakuumaddembe gy’ava.
- Ebbaluwa emukakasa nga musigansimbi.
- Ebbaluwa (layisinsi) okuva mu kitongole ekifuga ekitundu mw’agenda okukolera okugeza KCCA.
Eri ayingira okukola
- Bano baweebwa ebbaluwa oluvannyuma lw'okukakasa nti obukugu bw'alina tebuliimu mu gwanga oba bwetaagibwa.
- Kkampuni oba ekitongole ky'agenda okukolera kirina okumuwa ebiwandiiko byonna ebiweebwa bamusigansimbi singa abeera ng'agenda kukolera mugwira.


text:
Bya AHMED MUKIIBI
OKUNOONYEREZA okukoleddwa ekibiina ky’ensi yonna ekivunaanyizibwa ku nsonga z’abaana ekya UNICEF kulaga nti abaana abasoba mu bukadde busatu n’ekitundu (3,500,000) be batulugunyizibwa mu Uganda, abamu ne batuuka n’okufa.
Ku baana abo abatulugunyizibwa, abasinga obulungi bali wakati w’emyaka 5 ne 16 ng’ebikolobero bibakolebwako bazadde baabwe, ab’enganda zaabwe, abakozi ab’awaka ababalabirira, n’abantu abalala omuli n’abasomesa baabwe.
Okutulugunya kuno, okusinziira ku lipoota ya UNICEF ey’omwaka 2013, kuli mu ngeri nnyingi omuli okubakabawaza, okutemwa embale, okutuusibwako obuvune, okukubwa emiggo egituusa n’okubalemaza, okwokebwa omuliro ne bagongobala, okubinikibwa emirimu ne beetamwa obulamu, okusuzibwa obubi, okugobwa awaka ne basibira ku nguudo, okummibwa emmere, okugaan ibwa okusoma n’ebikolobero ebirala.
Musa Wandera emikono gyonna baagyokya.
Minisitule ey’ebikula ky’abantu nayo erina okunoonyereza kwe yakola mu 2013 ne kizuulibwa nti eddembe ly’abaana 66 ku buli 100 mu Uganda lityoboolwa mu ngeri ezitali zimu ng’abamu babatigaatiga, okuwemulwa, okusobezebwako n’okukakibwa omukwano abantu ababeera nabo awaka ne ku masomero ne mu makubo gye bayita.
Poliisi ya Uganda nayo mu lipooota yaayo ku buzzi bw’emisango ey’omwaka 2012 yalaga nti okukabawaza abaana abato kwali kweyongedde ebitundu 5 ku 100 nga mu mwaka ogwo (2013) emisango 8,000 egy’abaana abasobozeddwaako gye gyali giroopeddwa ku Poliisi.
Ono baamwokya ku mutwe n’emikono.
Ekibiina ky’obwannakyewa ekya Save Street Children Uganda (SASCU) ekiyamba ku kusitula embeera z’abaana ab’oku nguudo kyakoze okunoonyereza mwe kyazuulidde nti abaana obukadde munaana bali mu bulabe obw’okutuusibwako n’okukolwako ebikolobero olw’embeera gye balimu awaka n’abantu abakyamu ababeetolodde.
Okunoonyereza kuno era kwazudde nti ku baana abo obukadde omunaana, abaana obukadde mukaaga babeera mu maka agajjudde ennaku n’obwavu nga kino nakyo kibassa mu mbeera eyinza okubaviirako okutulugunyizibwa n’eddembe lyabwe okutyoboolwa.
Martin Alaku baamukubira kufuka ku buliri.
Ekibiina kya African Network for the Prevention and Protection against Child Abuse and Neglect, (ANPPCAN) nakyo kirina okunoonyeza kwe kyakola ku kutulugunya abaana mu Uganda ne kizuula ng’abaana b’omu bitundu eby’omu Busoga be basinga okukolwako ebikolobero.
Mu kunoonyreza kuno, Busoga eddirirwa ekitundu kya Acholi mu kutulugunya abaana. Aba ANPPCAN bagamba nti ebikolobero ebisinga okukolebwa ku baana mu bitundu ebyo, kwe kubasobyako n’okubatusaako obuvune ku mibiri.
Aba ANPPCAN baakizudde nti ku baana abasobezebwako mu Uganda, emisango 60 ku buli 100 gyokka gye gituuka ku Poliisi, gisirikirwa oba babimalira eyo, abaana ne basigala mu bulimu kubanga abamu basiigibwa n’endwadde.
Ab’ekibiina kya SASCU bagamba nti mu kiseera kino, abaana 105,000 ne balina obulwadde bwa siriimu. Buli mwaka abaana 20,000 be basiigibwa siriimu okusinziira ku kibiina kya SASCU.
Ssebuuma bamwokya ku butuuliro.
Ku baana abalwadde ba siriimu, aba SASCU bagamba nti abafuna obujjanjabi bali 27 bokka ku buli 100, abasigadde baliwo ku lwa Katonda!
‘Bakama baffe nabo batukolako ebikolobero lwa kusirika!’
OKUNOONYEREZA okukoleddwa ekibiina ekirwanirira eddembe ky’abakozi n’abaana ekya Platform For Labour Action (PLA) kuzudde nti mu Uganda, abakozi b’awaka 78 ku buli 100 batulugunyizibwa bakama baabwe.
Abakozi babatulugunya mu ngeri nnyingi, omuli okubakuba kibooko n’okubasambasamba abamu ne baggyamu n’endwadde.
Okunoonyereza kwakolebwa mu March wa 2014, mu Kampala ne Wakiso.
Omukungu w'ekibiina kino, , Isaac Arinaitwe agamba nti abakozi b'awaka abasinga obungi bakolera mu bugubi olw’engeri embi gye bayisibwamu nti era abamu ekiruyi bakimalira ku baana ba bakama baabwe.
Kale Arinaitwe agamba nti ebikolobero ebyefaanaanyirizaako ebyakoleddwa omuwala Jolly Tumuhiirwe eyatulugunyizza omwana ow’emyakaebiri Aneela tabyewuunya.
EBIMU KU BIVAAKO ABAKOZI B’AWAKA OKWEYISA OBUBI
- Okusasulwa ssente entono, mu Kampala ne Wakiso kyazuuliddwa nti basasulwa wakati wa 10,000 ne 50,000/- buli mwezi.
- Okulyazaamanyizibwa ssente entono ze basasulwa. Kyazuuliddwa nti abakozi b’awaka 28 ku buli 100 babalyazaamanya.
- Okukubibwa kibooko era 16 ku buli 100 baagambye nti babakuba ate bangi bafa kimugunyu!
- Abakozi 22 ku buli 100 baagambye nti babavuma nnyo mu maka gye bakolera.
- Abakozi 8 ku buli 100 baagambye nti bammibwa emmere. Abalala baagambye nti balya efisse ng’abaawaka bamaze okukkuta.
- Waliwo abayitibwa amannya agabalengezza, oba okubalangira amawanga, eddiini oba ekikula.
- Abamu bakakibwa omukwano naddala bakama baabwe, kyokka bangi teboogera wadde okuloopa ku Poliiis olw’okutya okufiirwa omulimu.
- Abakozi kumpi 90 ku buli 100 tebawummulako, omwaka bagumalako nga bakola ennaku zonna.
- Abakozi abamu baagambye nti basuzibwa nga mbwa nga basula wansi ku ttaka ku bufaliso obw’oluwewere. Abamu basula mu sitoowa.
- Abakozi 15 buli buli 100 baagambye nti babinikibwa emirimu ne batafunako wadde obwekyusizo.
- Abalala baagambye nti ne bwe balwala, tebabajjanjaba.
- Okuboozesa obuwale bwa bakama baabwe obw'omunda.
- Abakozi bangi bwe balwaza oba okufiirwa, bakama baabwe tebabakkiriza kudda mu kyalo wabula babatiisatiisa okubagoba.
- Ba bboosi abamu balina amateeka ag’ekikopi ge bawa abakozi nga tebabakkiriza kutuula nabo wamu nga balya emmere wabula babagobera mmanju.
- Abakozi abamu balisibwa emmere ya njawulo ku b’awaka. Amaka agalimu emize gino, bili lwe bafumba enkoko oba ennyama, omukozi bamuwaayo 500/- yeegulire ebinyeebwa oba mukene
- Okubasasuza ebintu by’awaka ebyatise oba ebifudde
Joy Namuwaya baamuyiira mazzi agookya
Aba PLA baategeezezza nti okunoonyereza kwabwe kuzudde nga ba bboosi abakyala be basinga okuliisa abakozi akakanja.
Baminisita basiimye Agataliiko Nfuufu
BAMINISITA okuli Mary Karooro Okurut, ow’ekikula ky’abantu ne Ronald Kibuule ow’abavubuka n’abaana, basiimye Agataliiko Nfuufu ku Bukedde TV olw’okukulemberamu okulaga akatambi k’omuwala Jolly Tumuhiirwe ng’atulugunya omwana.
Bukedde TV ye yasoose okulaga akatambi kano mu mawulire g’Olwokutaano lwa wiiki ewedde, ekyasaanudde abakulembeze ku mitendera gyonna ne bayingira mu nsonga eno.
Kibuule ne Karooro baasiimye Bukedde TV ne basemba egende mu maaso ng’eraga ebikolobero ebikolebwa ku baana ne mu maka, birwanyisibwe.
Ono kitaawe yeyamusibira mu katimba kano


text:
Bya HASIFAH NAAVA
Abako essanyu lyabayitiriddeko oluvannyuma lw’okubateeramu akayimba ka Irene Namatovu; ‘Okuzaala kujaagaana’ nga bagenda okusomba ebirabo by’abakulu.
Akayimba kano kaabasensedde ne baggyamu amakooti ne bageesiba olwo ne basomba ebirabo nga bwe babiibya. Baatyabudde Amaganda awatali kutaliza bakyala n’abaami, enduulu n’ebuutikira wonna.
Abako nga batyabula amazina ku luyimba ‘Kuzaala kujaagaana
Omukolo guno gwabadde mu maka g’omugenzi Francis Mumpole Kalanzi ne Esther Najjuuko ab’e Busega Central nga muwala waabwe, Veronica Katasi Sarah yayanjudde Nicholas Kitaka.


text:
Bya IVAN LUBEGA
MINISITA omubeezi ow’ebyettaka, Aidah Nantaba asoyezza abakungu ba distulikiti y’e Kayunga ebibuuzo ku ky’okutunda ettaka okutudde abantu ne baliguza musigansimbi.
Ettaka eryogerwako lisangibwa mu magombolola abiri okuli ey’e Kayonza ne Kitimbwa mu disitulikiti y’e Kayunga nga liweza yiika 10,000 era nga liriko abantu abakunukkiriza mu 20,000. Ettaka lino disitulikiti y’e Kayunga yali eritunze obukadde 210 ngeriguzizza musigansimbi.
MINISITA AYOGEDDE
Mu lukiiko lwe yatuuzizza e Kayonza olwetabiddwaamu abakulira disitulikiti y’e Kayunga omuli abakozi ba Gavumenti n’abakulembeze ku mitendera egy’enjawulo, abakungu okuva mu minisitule y’ebyettaka ssaako n’abamu ku batuuze abali ku ttaka eryatundibwa disitulikiti , Minisita Nantaba yategeezezza nti ye okuyingira mu nsonga z’ettaka lino yafuna lipoota nti abakulira disitulikiti baali balitunze ne baliguza musigansimbi mu mannya ga Kayunga Sugar Works.
Minisita Nantaba mu lukiiko luno yategeezezza nti yasoma lipoota okuva mu bukiiko bw’ettaka ku ma-gombolola gano gombi nga lipoota zino zigamba nti ettaka eryogerwako tekuli muntu era ab’obukiiko bano bagamba nti disitulikiti ya ddembe okuliguza musigansimbi.
“Mpise olukiiko luno mwenna abakungu mulabe abantu bano mutegeere nti ettaka lye mwali mutunda kuliko abantu ate atali omu wabula abayitirivu n’olwekyo abakulira disitulikiti y’e Kayunga bano be bantu be mwatunda ate nammwe abakulu abakola ebyapa mu minisitule y’ebyettaka ekyapa kye mwali mukolera musigansimbi ku ttaka okutali bantu, bano be bantu abagenda okusengulwa,” Nantaba bwe yayogedde mu lukiiko.
Oluvannyuma minisita Nantaba yatadde abakulu ba disitulikiti ku nninga bannyonnyole abantu engeri gye bakola alipoota eraga nti ettaka lye batunda tekuli muntu nga n’eyasoose yabadde omukulu w’akakiiko k’ettaka ku disitulikiti aka “District Land board” Boniface Kamara ng’ono yategeezezza nti ye okuteeka omukono ku biwandiiko ebitunda ettaka yasinziira ku lipoota eyakolebwa ku bukiiko bw’ebyalo “ Area Land Committee” eyali eraga nti ettaka eryogerwako tekuli bantu.
OW’AKAKIIKO K’EBYETTAKA E KAYUINGA AYOGEDDE
Ono yategeezezza nti waliwo abakulu mu disitulikiti y’e Kayunga abamukakka okuteeka omukono ku biwandiiko bino kubanga bamuli bubi nga bamutegeeza nga pulojekiti bw’eri ey’amaka ga Pulezidenti.
Kamara yalumirizza bakulu banne ku disitulikiti nti bakkaanya bonna okutunda ettaka lino wabula engabana ya ssente obukadde 210 ezaasasulwa musingansimbi ne zireeta obuzibu kati bonna kwe kuvaayo nga buli omu yeefuula alwanirira ettaka lino.
Bammemba ku kakiiko ka disitulikiti ak’ettaka, Kamara kaakulembera bamulumirizza nti baamukugira okutunda et¬taka lino ng’ababuzaabuza. Buli lwe baamubuzaanga ku fayiro y’ettaka lino ng’abategeeza nga bwe zaabula.
Mu kwogera kwabwe abakulira obukiiko bw’ettaka ku magombolola nabo balumiriza nti bbo okuteeka emikono ku biwandiiko bino baakakibwa abanene ku disi¬tulikiti n’abakulembeze baabwe ku magombolola abaabategeeza nga pulojekiti eno bweri eyabanene.
Ssentebe wa disitulikiti y’e Kayunga, Yinginiya Steven Dagada eyasoose okwetonda olw’obutakwatagana obubaddewo wakati we ne minisita Nantaba yagambye nti eby’okutunda et¬taka lino yali tabimanyi wabula yeekanga ssente ezaali ziteekeddwa ku akawunti ya disitulikiti nti za ttaka ng’ettaka eryatundibwa naye talimanyi.
“
Nnategeeza CAO aleme kukozesa nsimbi ezo obukadde 210 era nnamulagira azizzeeyo gye zaavudde kubanga ettaka eryogerwako liriko abantu nga tetuyinza kulitunda.
Oluvannyuma lw’okukitegeera nti ssentebe wa disitulikiti “Land board” Kamara yabirimu nnayita kanso ne tutuula ne tusalawo okumuyimiriza ku mulimu olw’okudibaga ensonga z’ettaka lino nga bwe tumunoonyerezaako” Dagada bwe yayongeddeko


text:
Ebyabaleevi
Chapter 15
1 Era Mukama n'agamba Musa ne Alooni nti
2 Mugambe abaana ba Isiraeri mubabuulire nti Omusajja yenna bw’abaabanga n’enziku eva mu mubiri gwe; nga simulongoofu olw'enziku ye.
3 Era buno bwe bunaabanga obutali bulongoofu bwe obw'enziku ye: oba ng'atonnya enziku mu mubiri gwe, oba nga yaziyizibwa enziku mu mubiri gwe, buno bwe butali bulongoofu bwe.
4 Buli kitanda omuziku ky'anaasulangako kinaabanga kitali kirongoofu: era buli kintu ky'anaatuulangako kinaabanga kitali kirongoofu.
5 Era buli anaakomanga ku kitanda kye anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
6 N'oyo anaatuulanga ku kintu kyonna omuziku ky'atuddeko anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
7 N'oyo anaakomanga ku mubiri gw'omuziku anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
8 Era omuziku bw'anaawandanga amalusu ku mulongoofu; kale anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
9 N'amatandiiko gonna omuziku g'aneebagalirangako ganaabanga agatali malongoofu.
10 Na buli anaakomanga ku kintu kyonna ekibadde wansi we anaabanga atali mulongoofu okutuusa akawungeezi: n'oyo anaasitulanga ebyo anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
11 Na buli omuziku gw'anaakomangako, nga tannanaaba ngalo mu mazzi, anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
12 N'ekintu ky'ebbumba omuziku ky'anaakomangako kinaayasibwanga: na buli kintu ky'omuti kinaayozebwanga mu mazzi.
13 Era omuziku bw'anaalongoosebwangako enziku ye, kale aneebaliranga ennaku musanvu olw'okulongoosebwa kwe, n'ayoza engoye ze; n'anaaba omubiri gwe mu mazzi agakulukuta, n'aba mulongoofu.
14 Era ku lunaku olw'omunaana aneetwaliranga ba kamukuukulu babiri, oba amayiba amato abiri, najja mu maaso ga Mukama ku mulyango gw'eweema ey'okusisinkanirangamu, n'agawa kabona:
15 kale kabona anaagawangayo, erimu lya kiweebwayo olw'ekibi, n'eddala lya kiweebwayo ekyokebwa; era kabona anaamutangiriranga mu maaso ga Mukama olw'enziku ye.
16 Era omusajja yenna bw'anaavangamu amaanyi, kale anaanaabanga omubiri gwe gwonna mu mazzi, n'aba atali mulongoofu okutuusa akawungeezi.
17 Na buli kyambalo, na buli ddiba, omuli amaanyi, kinaayozebwanga n'amazzi, ne kiba ekitali kirongoofu okutuusa akawungeezi.
18 Era n'omukazi omusajja gw'anaasulanga naye n'amaanyi, bombi banaanaabanga mu mazzi, ne baba abatali balongoofu okutuusa akawungeezi.
19 Era omukazi bw'anaabanga n'enziku, n'enziku ye mu mubiri gwe nga ya musaayi, anaamalanga ennaku musanvu ez'okweyawula kwe: na buli anaamukomangako anaabanga atali mulongoofu okutuusa akawungeezi.
20 Na buli kintu ky'anaasulangako mu biro by'okweyawula kwe kinaabanga ekitali kirongoofu: era buli kintu ky'anaatuulangako kinaabanga ekitali kirongoofu.
21 Na buli anaakomanga ku kitanda kye anaayozanga engoye ze, n'anaaba mu mazzi n'aba atali mulongoofu okutuusa akawungeezi.
22 Na buli anaakomanga ku kintu kyonna ky'atuddeko anaayozanga engoye ze, n'anaaba mu mazzi, n'aba atali mulongoofu okutuusa akawungeezi.
23 Era bwe kinaabanga ku kitanda, oba ku kintu kyonna ky'atuddeko, bw'anaakikomangako, anaabanga atali mulongoofu okutuusa akawungeezi.
24 Era omusajja yenna bw'anaasulanga naye, n'obutali bulongoofu bwe ne buba ku ye, kale anaabanga atali mulongoofu ennaku musanvu; na buli kitanda ky'anaasulangako kinaabanga ekitali kirongoofu.
25 Era omukazi bw'anaavangamu omusaayi gwe ennaku nnyingi so nga si bye biro eby'okweyawula kwe, oba bw'anaavangamu omusaayi okusukkirira ebiro eby'okweyawula kwe; ennaku zonna z'anaaviirangamu omusaayi ogw'obutali bulongoofu bwe anaabanga nga bw'aba mu nnaku ez'okweyawula kwe: oyo nga si mulongoofu.
26 Buli kitanda ky'anaasulangako ennaku zonna z'anaaviirangamu omusaayi kinaabanga gy'ali ng'ekitanda eky'okweyawula kwe: era buli ky'anaatuulangako kinaabanga ekitali kirongoofu, ng'obutali bulongoofu obw'okweyawula kwe.
27 Era buli anaakomanga ku ebyo anaabanga atali mulongoofu, n'ayoza engoye ze, n'anaaba mu mazzi, n'aba atali mulongoofu okutuusa akawungeezi.
28 Naye bw'anaalongoosebwanga olw'omusaayi okumuvaamu, kale aneebaliranga ennaku musanvu, oluvannyuma n'alyoka aba omulongoofu.
29 Awo ku lunaku olw'omunaana aneetwaliranga bakaamukuukulu babiri, oba amayiba amato abiri, n'agatwalira kabona, ku mulyango gw'eweema ey'okusisinkanirangamu.
30 Awo kabona anaawangayo erimu okuba ekiweebwayo olw'ekibi, n'eddala okuba ekiweebwayo ekyokebwa; era kabona anaamutangiriranga mu maaso ga Mukama olw'okuvaamu omusaayi ogw'obutali bulongoofu bwe.
31 Bwe mutyo bwe munaayawulanga abaana ba Isiraeri n'obutali bulongoofu bwabwe; baleme okufiira mu butali bulongoofu bwabwe, bwe banaayonoonanga eweema yange eri wakati mu bo.
32 Eryo lye tteeka ly'omuziku n'oyo avaamu amaanyi, n'okufuula ne gamufuula atali mulongoofu;
33 era ery'omukazi alwadde olw'okweyawula kwe, era ery'omuziku, omusaja, era ery'omukazi, era ery'oyo asula n'omukazi atali mulongoofu.


text:
Essuula 10
1 Kubanga ssaagala mmwe obutategeera, ab'oluganda, bajjajjaffe bonna bwe baali wansi w'ekire, era bonna bwe baayita mu nnyanja;
2 era bonna bwe baabatizibwa eri Musa mu kire ne mu nnyanja;
3 era bonna ne balyanga emmere emu ey'omwoyo; era bonna ne banywanga ekyokunywa ekimu eky'omwoyo:
4 kubanga baanywanga mu lwazi olw'omwoyo olwabagobereranga: n'olwazi olwo lwali Kristo.
5 Naye bangi ku bo Katonda teyabasiima: kubanga baazikiririzibwa mu ddungu.
6 Naye ebyo byali byakulabirako gye tuli, tulemenga okwegomba ebibi, era nga bo bwe beegomba.
7 So temubanga basinza ba bifaananyi, ng'abamu ku bo: nga bwe kyawandiikibwa nti Abantu ne batuula okulya n'okunywa, ne bagolokoka okuzannya.
8 Era tetwendanga, ng'abamu ku bo bwe baayenda, ne bagwa ku lunaku olumu obukumi bubiri mu enkumi ssatu.
9 Era tetukemanga Mukama waffe, ng'abamu ku bo bwe baakema, emisota egyo ne gibatta.
10 Era temwemulugunyanga, ng'abamu ku bo bwe beemulugunya, ne bazikirizibwa omuzikiriza.
11 Naye ebyo byababaako abo okubeeranga ebyokulabirako; era byawandiikibwa olw'okutulabulanga ffe abatuukiddwako enkomerero z'emirembe.
12 Kale alowooza ng'ayimiridde yeekuumenga aleme okugwa.
13 Siwali kukema okubakwata okutali kwa bantu: naye Katonda mwesigwa, ataabaganyenga kukemebwa okusinga bwe muyinza; naye awamu n'okukemebwa era anassangawo n'obuddukiro; mulyoke muyinzenga okugumiikiriza.
14 Kale, baganda bange, muddukenga okusinza ebifaananyi.
15 Mbagamba ng'abalina amagezi; mulowooze kye njogera.
16 Ekikompe eky'omukisa, kye tusabira omukisa, si kwe kusseekimu omusaayi gwa Kristo? Omugaati gwe tumenyaamenya si kwe kusseekimu omubiri gwa Kristo?
17 kubanga ffe abangi tuli mugaati gumu, omubiri gumu: kubanga fenna tugabana omugaati gumu.
18 Mulabe Isiraeri ow'omubiri: abalya ssaddaaka tebassa kimu na kyoto?
19 Kale njogera ki? ekiweebwa eri ekifaananyi nga kintu, oba ekifaananyi nga kintu?
20 Naye njogera ng'ab'amawanga bye bawaayo bawa eri balubaale, so si eri Katonda: nange ssaagala mmwe kubeeranga abasseekimu ne balubaale.
21 Temuyinza kunywa ku kikompe kya Mukama waffe ne ku kikompe kya balubaale: temuyinza kugabana ku mmeeza ya Mukama waffe ne ku mmeeza ya balubaale.
22 Oba Mukama waffe tumukwasa obuggya? ffe tumusinga amaanyi?
23 Byonna birungi; naye ebisaana si byonna. Byonna birungi, naye ebizimba si byonna.
24 Omuntu yenna tanoonyanga bibye yekka, wabula ebya munne.
25 Buli kye batundanga mu katale, mukiryanga, nga temubuuzizza kigambo olw'omwoyo;
26 kubanga ensi ya Mukama waffe, n'okujjula kwayo.
27 Omu ku abo abatakkiriza bw'abayitanga, nammwe bwe mwagalanga okugenda; ekiteekebwanga mu maaso gammwe mukiryanga, nga temubuuzizza kigambo olw'omwoyo.
28 Naye omuntu bw'abagambanga nti Kino kyaweebwa okubeera ssaddaaka, temukiryanga ku lw'oyo abuulidde, n'olw'omwoyo:
29 bwe njogera omwoyo, si gugwo ggwe naye gwa mulala; kubanga eddembe lyange lwaki okusalirwa omusango n'omwoyo gw'omulala?
30 Nze bwe ndya n'okwebaza, kiki ekinvumya olw'ekyo kye nneebaza?
31 Kale oba nga mulya, oba nga munywa, oba nga mukola ekigambo kyonna kyonna, mukolenga byonna olw'ekitiibwa kya Katonda.
32 Temuleetanga ekyesittaza eri Abayudaaya, newakubadde eri Abayonaani, newakubadde eri ekkanisa ya Katonda:
33 era nga nange bwe sinoonya magoba gange nze, wabula ag'abangi; balyoke balokoke.


text:
Essuula 13
1 Buli muntu awulirenga abakulu abafuga: kubanga tewali bukulu butava eri Katonda; n'abakulu abaliwo baalagirwa Katonda.
2 Awakanya obukulu kyava awakanya okulagira kwa Katonda: era abawakana balyezzaako omusango bo bokka.
3 Kubanga abafuga si ba kutiisa mu kikolwa ekirungi, wabula mu kibi: Era oyagala obutatya bukulu? kola bulungi, alikusiima:
4 kubanga ye muweereza wa Katonda eri ggwe olw'obulungi. Naye bw'okola obubi, tya; kubanga takwatira kitala bwereere: kubanga ye muweereza wa Katonda, awalana obusungu ku oyo akola obubi.
5 Kyekivudde kibagwanira okuwulira, si lwa busungu bwokka, naye era ku lw'omwoyo gwammwe.
6 Era kyemuva muwa omusolo; kubanga be baweereza ba Katonda, nga banyiikirira mu mulimu ogwo.
7 Musasulenga bonna amabanja gaabwe: ab'omusolo musolo; ab'empooza mpooza; ab'okutiibwa kutya; ab'ekitiibwa kitiibwa.
8 Temubeeranga na bbanja lyonna eri omuntu yenna, wabula okwagalananga: kubanga ayagala muntu munne, ng'atuukirizza amateeka.
9 Kubanga kino nti Toyendanga, tottanga, tobbanga, teweegombanga, n'etteeka eddala lyonna, ligattiddwa mu kino, nti Yagalanga muntu munno nga bwe weeyagala wekka.
10 Okwagala tekukola bubi muntu munne: okwagala kyekuva kutuukiriza amateeka.
11 Era mukolenga bwe mutyo, kubanga mumanyi ebiro, ng'obudde butuuse kaakano mmwe okuzuukuka mu tulo: kubanga kaakano obulokozi bwaffe buli kumpi okusinga bwe twakkiriza.
12 Ekiro kiyise, obudde bunaatera okukya: kale twambule ebikolwa eby'ekizikiza, era twambale eby'okulwanyisa eby'omusana.
13 Tutambulenga nga tuwoomye nga mu musana, si mu binyumu ne mu mbaga ez'okutamiiranga, si mu bwenzi n'obukaba, si mu kuyombanga n'obuggya.
14 Naye mwambale Mukama waffe Yesu Kristo, so temutegekeranga mubiri, olw'okwegomba.


text:
Isaaya
Chapter 52
1 Zuukuka, zuukuka, yambala amaanyi go, ggwe Sayuuni; yambala ebyambalo byo eby'obuyonjo, ggwe Yerusaalemi, ekibuga ekitukuvu: kubanga okuva leero temukyayingiranga mu ggwe nate atali mukomole n'atali mulongoofu.
2 Weekunkumule enfuufu; golokoka otuule wansi, ggwe Yerusaalemi: weesumulule enjegere ez'omu bulago bwo, ggwe omuwala wa Sayuuni eyanyagibwa.
3 Kubanga bw'atyo bw'ayogera Mukama nti Mwatundirwa bwereere; era mulinunulibwa awatali ffeeza.
4 Kubanga bw'atyo bw'ayogera Mukama Katonda nti Olubereberye abantu bange baaserengeta e Misiri okutuulayo: Omwasuli n'abajooga ng'abalanga bwereere.
5 Kale nno kaakano nkola ki wano, bw'ayogera Mukama, kubanga abantu bange baatwalirwa bwereere? abo ababafuga bawowoggana, bw'ayogera Mukama, n'erinnya lyange bazibya obudde bulijjo okulivuma.
6 Abantu bange kyebaliva bamanya erinnya lyange: kyebaliva bamanya ku lunaku luli nga nze nzuuyo ayogera; laba, nze nzuuno.
7 Nga birungi ku nsozi ebigere by'oyo aleeta ebigambo ebirungi, alanga emirembe, aleeta ebigambo ebirungi eby'obulungi, alanga obulokozi; agamba Sayuuni nti Katonda wo afuga!
8 Eddoboozi ly'abasajja bo abakuuma! bayimusa eddoboozi, bayimbira wamu; kubanga baliraba eriiso n'eriiso, Mukama bw'alikomawo e Sayuuni.
9 Mubaguke okusanyuka, muyimbire wamu, mmwe ebifo eby'e Yerusaalemi ebyazika: kubanga Mukama asanyusizza abantu be, anunudde Yerusaalemi.
10 Mukama afungizizza omukono gwe omutukuvu mu maaso g'amawanga gonna; n'enkomerero zonna ez'ensi ziriraba obulokozi bwa Katonda waffe.
11 Mugende, mugende, muve omwo, temukomanga ku kintu kyonna ekitali kirongoofu; muve wakati mu ye: mubeerenga balongoofu, mmwe abasitula ebintu bya Mukama.
12 Kubanga temulivaamu nga mwanguyiriza so temuligenda nga mudduka: kubanga Mukama alibakulembera; era Katonda wa Isiraeri ye alibasemba.
13 Laba, omuweereza wange alikola n'amagezi, aliyimusibwa alisitulibwa, era aligulumira nnyo,
14 Ng'abangi bwe baakwewuunya, (amaaso ge gaayonooneka bwe gatyo okusinga omuntu yenna, n'embala ye okusinga abaana b'abantu,)
15 bw'atyo bw'alimansira amawanga amangi; bakabaka balibuniza obumwa bwabwe gy'ali: kubanga kye batabuulirwanga balikiraba; ne kye batawuliranga balikitegeera.


text:
Isaaya
Chapter 35
1 Olukoola n'amatongo birijaguza; n'eddungu lirisanyuka, lirisansula ng'ekiyirikiti.
2 Lirisukkiriza okusansula, lirisanyuka n'essanyu n'okuyimba; ekitiibwa kya Lebanooni kiririweebwa, obulungi obungi obwa Kalumeeri ne Saloni: baliraba ekitiibwa kya Mukama, obulungi obungi obwa Katonda waffe.
3 Munyweze emikono eminafu, mukakase n'amaviivi agajugumira.
4 Mugambe abo abalina omutima omuti nti Mubeere n'amaanyi, temutya: laba Katonda wammwe alijja n'okuwalana eggwanga, n'empeera ya Katonda; alijja n'abalokola.
5 Awo amaaso g'omuzibe w'amaaso ne galyoka gazibuka, n'amatu g'omuggavu w'amatu galigguka.
6 Awo awenyera n'alyoka abuuka ng'ennangaazi, n'olulimi lwa kasiru luliyimba: kubanga amazzi galitiiriikira mu lukoola, n'emigga mu ddungu.
7 N'omusenyu ogumasamasa gulifuuka ekidiba, n'ettaka ekkalangufu nzizi za mazzi: mu kifo eky'ebibe mwe byagalamiranga, muliba omuddo n'essaalu n'ebitoogo.
8 Era eribaayo oluguudo, n'ekkubo, era liriyitibwa nti Kkubo lya butukuvu; abatali balongoofu tebaliriyitamu; naye liriba lya bali: abatambuze, weewaawo abasirusiru, tebaliriwabiramu.
9 Teribaayo mpologoma, so tekulirinnyako nsolo yonna ey'amaddu, tezirirabikayo; naye abaanunulibwa be baliritambuliramu:
10 n'aba Mukama abaagulibwa balikomawo, ne bajja e Sayuuni nga bayimba; n'essanyu eritaliggwaawo liribeera ku mitwe gyabwe: balifuna essanyu n'okujaguza, n'okunakuwala n'okusinda kuliddukira ddala.


text:
Zabbuli
Chapter 113
1 Mumutendereze Mukama. Mutendereze, mmwe abaddu ba Mukama, Mutendereze erinnya lya Mukama.
2 Erinnya lya Mukama lyebazibwenga Okuva leero okutuusa emirembe gyonna.
3 Okuva mu buvanjuba okutuuka mu bugwanjuba Erinnya lya Mukama ligwana okutenderezebwanga.
4 Mukama ali waggulu okusinga amawanga gonna, N'ekitiibwa kye okusinga eggulu.
5 Ani afaanana nga Mukama Katonda waffe, Alina entebe ye waggulu.
6 Eyeetoowaza okutunuulira Ebiri mu ggulu ne mu nsi?
7 Ayimusa omwavu mu nfuufu, Agolokosa omunafu mu lubungo;
8 Amutuuze wamu n'abalangira, Wamu n'abalangira ab'abantu be.
9 Atuuza mu nju omukazi omugumba, N'amusanyusa ng'amuzaazizza abaana. Mumutendereze Mukama.


text:
Chapter 4
1 Awo Yesu bwe yajjula Omwoyo Omutukuvu n'akomawo ng'ava ku Yoludaani, Omwoyo n'amutwala mu ddungu,
2 n'amalayo ennaku amakumi ana, ng'akemebwa Setaani. So teyalyanga kintu mu nnaku ezo; awo bwe zaggwa, enjala n'emuluma.
3 Setaani n'amugamba nti Oba oli Mwana wa Katonda, gamba ejjinja lino lifuuke emmere.
4 Yesu n'amuddamu nti Kyawandiikibwa nti Omuntu tabanga mulamu na mmere yokka.
5 N'amulinnyisa; n'amulaga obwakabaka bwonna obw'omu nsi mu kaseera katono.
6 Setaani n'amugamba nti Nnaakuwa ggwe obuyinza buno bwonna, n'ekitiibwa kyamu; kubanga nnaweebwa nze: era ngabira buli gwe njagala.
7 Kale bw'onoosinza mu maaso gange, buno bwonna bunaaba bubwo.
8 Yesu n'addamu n'amugamba nti Kyawandiikibwa nti Osinzanga Mukama Katonda wo, gw'oweerezanga yekka.
9 N'amutwala e Yerusaalemi, n'amuteeka ku kitikkiro kya yeekaalu, n'amugamba nti Oba oli Mwana wa Katonda, yima wano, weesuule wansi;
10 kubanga kyawandiikibwa nti Alikulagiririza bamalayika be bakukuumire ddala;
11 Era nti Balikuwanirira mu mikono gyabwe, Oleme okwesittala ekigere kyo ku jjinja.
12 Yesu n'addamu n'amugamba nti Kyayogerwa nti Tokemanga Mukama Katonda wo.
13 Setaani bwe yamala buli kikemo n'amulekako ekiseera.
14 Awo Yesu n'akomawo e Ggaliraaya mu maanyi ag'Omwoyo: ettutumu lye ne ligenda nga libuna mu nsi zonna eziriraanyeewo.
15 N'ayigirizanga mu makuŋŋaaniro gaabwe bonna nga bamutendereza.
16 N'ajja e Nazaaleesi gye yakulira; ku lunaku olwa ssabbiiti n'ayingira mu kkuŋŋaaniro nga bwe yali empisa ye, n'ayimirira okusoma.
17 Ne bamuwa ekitabo kya nnabbi Isaaya, n'abikkula ekitabo, n'alaba ekitundu awaawandiikibwa nti
18 Omwoyo gwa Mukama guli ku nze, Kubanga yanfukako amafuta okubuulira abaavu ebigambo ebirungi: Antumye okutendera abanyage okuteebwa, N'okuzibula abazibe b'amaaso, Okubata ababetentebwa,
19 Okutendera omwaka gwa Mukama ogwakkirizibwa.
20 N'abikkako ekitabo, n'akiddiza omuweereza n'atuula; abantu bonna abaali mu kkuŋŋaaniro ne bamusimbako amaaso.
21 N'atanula okubagamba nti Leero ebyawandiikibwa bino bituukiridde mu matu gammwe:
22 Bonna ne bamutegereza, ne beewuunya olw'ebigambo eby'ekisa ebivudde mu kamwa ke: ne bagamba nti Ono si ye Mwana wa Yusufu?
23 N'abagamba nti Temulirema kuŋŋamba lugero luno nti Omusawo, weewonye wekka: byonna bye twawulira nga bikolerwa e Kaperunawumu, bikolere na wano mu kyalo kyannyo.
24 N'agamba nti Mazima mbagamba nti Tewali nnabbi akkirizibwa mu kyalo kyabo.
25 Naye mazima mbagamba nti Waaliwo bannamwandu bangi mu Isiraeri mu biro bya Eriya, eggulu lwe lyaggalirwa emyaka esatu mu emyezi mukaaga, enjala nnyingi bwe yagwa ku nsi yonna;
26 Eriya teyatumibwa eri omu ku bo wabula e Zalefasi, mu nsi ya Sidoni, eri omukazi nnamwandu.
27 Era waaliwo abantu bangi abagenge mu Isiraeri mu biro bya Erisa nnabbi; tewali n'omu ku bo eyalongoosebwa, wabula Naamani yekka Omusuuli.
28 Ne bajjula obusungu bonna abaali mu kkuŋŋaaniro bwe baawulira ebigambo ebyo;
29 ne bayimuka, ne bamusindikira ebweru w'ekibuga ne bamutwala ku bbanga ly'olusozi lwe baakubako ekibuga kyabwe, bamusuule wansi.
30 Naye n'abayitamu wakati n'agenda.
31 N'aserengeta e Kaperunawumu, ekibuga eky'e Ggaliraaya: n'abayigirizanga ku lunaku olwa ssabbiiti:
32 ne bawuniikirira olw'okuyigiriza kwe, kubanga ekigambo kye kyalina obuyinza.
33 Awo mu kkuŋŋaaniro mwalimu omuntu eyaliko dayimooni; n'akaaba n'eddoboozi ddene
34 nti Woowe, Otuvunaana ki ggwe, Yesu Omunazaaleesi? Ozze kutuzikiriza? Nkumanyi ggwe bw'oli, Omutukuvu wa Katonda.
35 Yesu n'amuboggolera ng'agamba nti Sirika, muveeko. Dayimooni bwe yamusuula wakati n'amuvaako nga tamukoze kabi.
36 Okuwuniikirira ne kubakwata bonna ne beebuuzaganya bokka na bokka nga bagamba nti Kigambo ki kino? kubanga alagira n'obuyinza n'amaanyi badayimooni ne bavaako.
37 Ettutumu lye ne lyatiikirira mu buli kifo eky'ensi eriraanyeewo.
38 N'ayimuka n'ava mu kkuŋŋaaniro n'ayingira mu nnyumba ya Simooni. Awo nnyina mukazi wa Simooni yali ng'akwatiddwa omusujja mungi, ne bamwegayirira ku lulwe.
39 N'ayimirira w'ali, n'aboggolera omusujja; ne gumuwonako amangu ago n'agolokoka n'abaweereza.
40 Awo enjuba bwe yali ng'egwa, bonna abaalina abalwadde ab'endwadde ezitali zimu ne babamuleetera, buli omu ku abo n'amussaako emikono gye, n'abawonya.
41 Ne badayimooni ne babavaako bangi, ne bakaaba nga bagamba nti Ggwe oli Mwana wa Katonda: N'ababoggolera, n'atabaganya kwogera, kubanga baamanya nga Ye Kristo:
42 Awo obudde bwe bwakya, n'avaayo n'agenda mu kifo etali bantu: ebibiina ne bimunoonya ne bajja w'ali, ne baagala okumugaana aleme okubavaako.
43 Naye n'abagamba nti Kiŋŋwanidde okubuulira enjiri ey'obwakabaka bwa Katonda ne mu bibuga ebirala; kubanga kye kyantumya.
44 Awo nabuuliranga mu makuŋŋaaniro g'e Ggaliraaya.


text:
Isaaya
Chapter 33
1 Zikusanze ggwe anyaga so tonyagibwanga; era alyazaamaanya, so tebakulyazaamaanyanga! Bw'olireka okunyaga, n'olyoka onyagibwa; era bw'olimalira ddala okulyazaamaanya, ne balyoka bakulyazaamaanya.
2 Ai Mukama, tukwatirwe ekisa; twakulindirira: beera mukono gwabwe buli nkya, era obulokozi bwaffe mu biro eby'okulabiramu ennaku.
3 Olw'eddoboozi ery'okuyoogaana amawanga gadduse: olw'okweyimusa ggwe amawanga gasaasaanye.
4 N'omunyago gwammwe gulikuŋŋaanyizibwa ng'akawuka bwe kakuŋŋaanya: ng'enzige bwe zigwa bwe baligugwako bwe batyo.
5 Mukama agulumizibwa kubanga atuula waggulu: ajjuzizza Sayuuni omusango n'obutuukirivu.
6 Era walibaawo enkalakkalira mu biro byo, obulokozi obusukkirira, amagezi n'okumanya: okutya Mukama bwe bugagga bwe.
7 Laba, abazira baabwe bakaabira bweru: ababaka ab'emirembe bakaaba nnyo amaziga.
8 Enguudo zizise, omutambuze aggwaawo: amenye endagaano, anyoomye ebibuga, tassaayo mwoyo eri abantu.
9 Ensi ewuubaala eyongobera: Lebanooni akwatiddwa ensonyi awotoka: Saloni ali ng'eddungu; ne Basani ne Kalumeeri bawaatula.
10 Kaakano naagolokoka, bw'ayogera Mukama; kaakano neeyimusa kaakano naagulumizibwa.
11 Muliba mbuto za bisusunku, mulizaala ssubi: omukka gwammwe muliro ogulibookya.
12 N'amawanga galiba ng'okwokya kw'ensimbi: ng'amaggwa agatemebwa agookerwa mu muliro.
13 Muwulire, mmwe abali ewala bye nkoze; nammwe abali okumpi mukkirize amaanyi gange.
14 Abalina ebibi abali mu Sayuuni batidde; okukankana kugudde ku abo abatatya Katonda. Ani ku ffe alituula awamu n'omuliro ogwokya? ani ku ffe alituula awamu n'okwokya okutaliggwaawo?
15 Oyo atambula n'obutuukirivu, era ayogera eby'amazima; oyo anyooma amagoba agava mu kujooga, akunkumula engalo ze obutakwata nguzi, aziba amatu ge obutawulira musaayi, era aziba amaaso ge obutatunuulira bubi;
16 oyo ye alituula waggulu: ekifo kye eky'okwekuuma kiriba nkomera za mayinja: emmere ye anaagiweebwanga; amazzi ge galiba ga nkalakkalira.
17 Amaaso go galiraba kabaka mu bulungi bwe: galiraba ensi eziyimirira ewala.
18 Omutima gwo gulifumiitiriza entiisa: ali ludda wa oyo eyabala, ali ludda wa oyo eyagera omusolo? ali ludda wa oyo eyabala ebigo?
19 Toliraba ggwanga kkakali, eggwanga eririna enjogera enzibu gy'otoyinza kumamya; eririna olulimi olunnaggwanga lw'otoyinza kutegeera.
20 Tunuulira Sayuuni, ekibuga eky'embaga zaffe: amaaso go galiraba Yerusaalemi nga kifo kya kutuulamu kitereevu, eweema eterijjululwa, enkondo zaayo tezirisimbulwa ennaku zonna, so tewaliba ku migwa gyayo egirikutulwa.
21 Naye eyo Mukama alibeera naffe mu bukulu, ekifo eky'emigga emigazi n'ensulo; omutaliyita lyato erivugibwa, so n’ekyombo ekinene tekirigendamu.
22 Kubanga Mukama ye mulamuzi waffe, Mukama ye muteesi w'amateeka gye tuli, Mukama ye kabaka waffe; ye alitulokola.
23 Emigwa gyo egisiba gisumulukuse; tebayinza kunyweza kikolo kya mulongooti gwabwe, tebayinza kuwanika ttanga: awo ne bagereka ebintu eby'omunyago omunene; abawenyera baatwala omunyago.
24 N'oyo atuulamu talyogera nti Ndi mulwadde: abantu abatuula omwo balisonyiyibwa obutali butuukirivu bwabwe.


text:
Matayo
Chapter 16
1 Abafalisaayo n'Abasaddukaayo ne bajja, ne bamukema ne bamusaba okubalaga akabonero akava mu ggulu.
2 Naye n'addamu n'abagamba nti Bwe buba akawungeezi, mugamba nti Bunaaba bulungi: kubanga eggulu limyuse.
3 N'enkya nti Wanaaba omuyaga leero: kubanga eggulu limyuse libindabinda. Mumanyi okwawula eggulu bwe lifaanana; naye temuyinza kwawula bubonero bwa biro?
4 Ab'emirembe emibi era egy'obwenzi banoonya akabonero; so tebaliweebwa kabonero, wabula akabonero ka Yona. N'abaleka, n'agenda.
5 Abayigirizwa ne bajja emitala w'eri, ne beerabira okutwala emigaati.
6 Yesu n'abagamba nti Mutunuulire mwekuume ekizimbulukusa eky'Abafalisaayo n'Abasaddukaayo.
7 Ne bawakana bokka na bokka, nga bagamba nti Kubanga tetuleese migaati.
8 Yesu n'amanya n'agamba nti Mmwe abalina okukkiriza okutono, kiki ekibawakanya mwekka na mwekka kubanga temulina migaati?
9 Temunnaba kutegeera, so temujjukira migaati etaano eri abo enkumi ettaano, n'ebibbo bwe byali bye mwakuŋŋaanya
10 Era emigaati omusanvu eri abo enkumi ennya, n'ebisero bwe byali bye mwakuŋŋaanya?
11 Ekibalobedde ki okutegeera nti sibagambiridde lwa migaati? Naye mwekuume ekizimbulukusa eky'Abafalisaayo n'Abasaddukaayo.
12 Ne balyoka bategeera nti tagambye kwekuuma kizimbulukusa kya migaati, wabula okuyigiriza kw'Abafalisaayo n'Abasaddukaayo.
13 Awo, Yesu bwe yajja ku njuyi z'e Kayisaliya ekya Firipo, n'abuuza abayigirizwa be, ng'agamba nti Omwana w'omuntu abantu bamuyita batya?
14 Ne bagamba nti Abalala bamuyita Yokaana Omubatiza; abalala nti Eriya: abalala nti Yeremiya, oba omu ku bannabbi.
15 N'abagamba nti Naye mmwe mumpita mutya?
16 Simooni Peetero n'addamu n'agamba nti Ggwe Kristo, Omwana wa Katonda omulamu.
17 Yesu n'addamu n'amugamba nti Olina omukisa, Simooni Ba-Yona: kubanga omubiri n'omusaayi tebyakubikkulira ekyo, wabula Kitange ali mu ggulu.
18 Nange nkugamba nti Ggwe Peetero, nange ndizimba ekkanisa yange ku lwazi luno: so n'emiryango egy'Emagombe tegirigiyinza.
19 Ndikuwa ebisumuluzo by'okwakabaka obw'omu ggulu: kyonna kyonna ky'olisiba ku nsi kirisibibwa mu ggulu: kyonna kyonna ky'olisumulula ku nsi kirisumululibwa mu ggulu.
20 Awo n'akuutira abayigirizwa baleme okubuulirako omuntu nti ye Kristo.
21 Yesu n'asookera awo okubuulira abayigirizwa be nti kimugwanira okugenda e Yerusaalemi, okubonyaabonyezebwa ennyo abakadde ne bakabona abakulu n'abawandiisi, n'okuttibwa, ne ku lunaku olw'okusatu okuzuukizibwa.
22 Peetero n'amutwala, n'atanula okumunenya, ng'agamba nti Nedda, Mukama wange: ekyo tekirikubaako n'akatono.
23 N'akyuka, n'agamba Peetero nti Dda ennyuma wange, Setaani, oli nkonge gye ndi: kubanga tolowooza bya Katonda, wabula eby'abantu.
24 Awo Yesu n'agamba abayigirizwa be nti Omuntu bw'ayagala okujja ennyuma wange, yeefiirize yekka yeetikke omusalaba gwe, angoberere.
25 Kubanga buli ayagaIa okulokola obulamu bwe alibubuza: na buli alibuza obulamu bwe ku lwange alibulaba.
26 Kubanga omuntu kulimugasa kutya okulya ensi yonna, naye ng'afiiriddwa obulamu bwe? oba omuntu aliwaayo ki okununula obulamu bwe?
27 Kubanga Omwana w'omuntu agenda kujjira mu kitiibwa kya Kitaawe ne bamalayika be; n'alyoka asasula buli muntu nga bwe yakola.
28 Ddala mbagamba nti Waliwo ku bano abayimiridde wano, abatalirega ku kufa n'akatono, okutuusa lwe baliraba Omwana w'omuntu ng'ajja mu bwakabaka bwe.


text:
Isaaya
Chapter 37
1 Awo olwatuuka kabaka Keezeekiya bwe yakiwulira n'ayuza engoye ze n'ayambala ebibukutu n'ayingira mu nnyumba ya Mukama.
2 N'atuma Eriyakimu eyali omukulu w'ennyumba ne Sebuna omuwandiisi n'abakadde ab'oku bakabona, nga bambadde ebibukutu, eri Isaaya nabbi mutabani wa Amozi.
3 Ne bamugamba nti Bw'atyo bw'ayogera Keezeekiya nti Olunaku luno lunaku lwa kulabiramu nnaku era lwa kunenyezebwamu era lwa kuvumirwamu: kubanga abaana batuuse okuzaalwa, so tewali maanyi ga kuzaala.
4 Mpozzi Mukama Katonda wo anaawulira ebigambo bya Labusake, kabaka w'e Bwasuli mukama we gw'atumye okuvuma Katonda omulamu, n'anenya ebigambo Mukama Katonda wo by'awulidde: kale yimusiza okusaba kwo ekitundu ekifisseewo.
5 Awo abaddu ba kabaka Keezeekiya ne bajja eri Isaaya.
6 Isaaya n'abagamba nti Bwe mutyo bwe munaagamba mukama wammwe nti Bw'atyo bw'ayogera Mukama nti Totya bigambo by'owulidde, abaddu ba kabaka w’e Bwasuli bye banvumye.
7 Laba, ndimuteekako omuzimu, naye aliwulira olugambo n'addayo mu nsi ye; era ndimusuula n'ekitala mu nsi ye ye.
8 Awo Labusake n'addayo n'asanga kabaka w'e Bwasuli ng'alwana ne Libuna: kubanga yali awulidde nga yasitula e Lakisi.
9 N'awulira nga boogera ebya Tiraka kabaka w'e Kuusi, nti Atabadde okulwana naawe. Awo bwe yakiwulira n'atuma ababaka eri Keezeekiya ng'ayogera nti
10 Bwe mutyo bwe muligamba Keezeekiya kabaka wa Yuda nga mwogera nti Katonda wo gwe weesiga takulimbanga ng'ayogera nti Yerusaalemi tekirigabulwa mu mukono gwa kabaka w'e Bwasuli.
11 Laba, owulidde bakabaka b'e Bwasuli bye baakolanga ensi zonna, nga bazizikiririza ddala: naawe oliwonyezebwa?
12 Bakatonda ab'amawanga baagawonya, bakitange ge baazikiriza, Gozani ne Kalani ne Lezefu n'abaana ba Edeni abaabanga mu Terasali?
13 Ali ludda wa kabaka w'e Kamasi ne kabaka w'e Alupadi ne kabaka w'ekibuga Sefavayimu ow'e Keena ne Yiva?
14 Keezeekiya n'atoola ebbaluwa mu mukono gw'ababaka n'agisoma: Keezeeluya n'ayambuka mu nnyumba ya Mukama n'agyanjululiza mu maaso ga Mukama.
15 Keezeekiya ne yeegayirira Mukama ng'ayogera nti
16 Ai Mukama ow'eggye, Katonda wa Isiraeri, atuula ku bakerubi, ggwe Katonda, ggwe wekka, wa bwakabaka bwonna obw'omu nsi; ggwe wakola eggulu n'ensi.
17 Tega okutu kwo, ai Mukama, owulire; zibula amaaso go, ai Mukama, olabe: owulire ebigambo byonna ebya Sennakeribu, by'atumye okuvuma Katonda omulamu.
18 Mazima, Mukama, bakabaka b’e Bwasuli baazisa amawanga gonna n'ensi yaabwe,
19 ne basuula bakatonda baabwe mu muliro: kubanga tebaali bakatonda, naye mulimu gwa ngalo za bantu, miti na mayinja; kyebaava babazikiriza.
20 Kale nno kaakano, ai Mukama Katonda waffe, tulokole mu mukono gwe, obwakabaka bwonna obw'omu nsi butegeere nga ggwe Mukama, ggwe wekka.
21 Awo Isaaya mutabani wa Amozi n'atumira Keezeekiya ng'ayogera nti Bw'atyo bw'ayogera Mukama, Katonda wa Isiraeri, nti Kubanga onneegayiridde ebya Sennakeribu kabaka w'e Bwasuli,
22 kino kye kigambo Mukama ky'ayogedde ku ye: Omuwala wa Sayuuni atamanyi musajja akunyoomye era akugadizza; omuwala wa Yerusaalemi akunyeenyerezza omutwe.
23 Ani gw'ovumye gw'ovodde? era ani gw'oyimusirizzaako eddoboozi lyo n'olalama amaaso go waggulu? ku Mutukuvu wa Isiraeri.
24 Oyimye mu baddu bo okuvuma Mukama n'oyogera nti N'amagaali gange amangi nnyambuse ku ntikko y'olusozi, ntuuse mu njuyi ez'omunda eza Lebanooni; era nditemera ddala emivule gyako emiwanvu, n'enfugo zaako ezisinga obulungi: era ndituuka ku lusozi lwako olukomererayo, ekibira eky'ennimiro ye eŋŋimu.
25 Nsimye era nnywedde amazzi, era ndikaliza emigga gyonna egy'e Misiri n'ebigere byange:
26 Towuliranga bwe nnakikola edda ennyo ne nkibumba okuva ebiro eby'edda? kaakano nkituukirizza ggwe okubeera omuzikiriza w'ebibuga ebiriko enkomera obifuule ebifunvu eby'ebyagwa:
27 Abaabituulangamu kyebaava babeera ab'amaanyi amatono, baatekemuka ne bakeŋŋentererwa; ne baba ng'essubi ery'omu nnimiro era ng'omuddo omubisi, ng'omuddo oguli waggulu ku nnyumba, era ng'omusiri gw'eŋŋaano nga tennakula.
28 Naye mmanyi bw'otuula era bw'ofuluma era bw'oyingira era bw'onneesalirako akajegere.
29 Kubanga onneesalirako akajegere era kubanga ettitimbuli lyo lirinnye mu matu gange, kyendiva nteeka eddobo lyange mu nnyindo yo n'olukoba lwange mu mimwa gyo, era ndikuzzaayo mu kkubo lye wajjiramu.
30 Era kano ke kaliba akabonero gy'oli: mulirya mu mwaka guno ekyo ekimera kyokka, ne mu mwaka ogw'okubiri ekyo kye gumera; ne mu mwaka ogw'okusatu musiganga mukungulanga musimbanga ensuku z'emizabbibu mulyanga ebibala byamu.
31 N'ekitundu ekifisseewo ekiwonye ku nnyumba ya Yuda balisimba emmizi wansi ne babala ebibala waggulu.
32 Kubanga mu Yerusaalemi muliva ekitundu ekifisseewo, ne ku lusozi Sayuuni abo abaliwona: obuggya bwa Mukama ow'eggye bulituukiriza ekyo.
33 Mukama kyava ayogera ku kabaka w'e Bwasuli nti Talituuka ku kibuga kino, so talirasaayo kasaale, so talikyolekera n'engabo, so talikituumako kifunvu.
34 Mu kkubo mwe yajjira omwo mw'aliddirayo, so talituuka ku kibuga kino, bw'ayogera Mukama.
35 Kubanga ndirwanirira ekibuga kino okukirokola ku bwange nze era ne ku bw'omuddu wange Dawudi.
36 Awo malayika wa Mukama n'afuluma n'atta mu lusiisira olw'Abaasuli kasiriivu mu obukumi munaana mu enkumi ttaano: abantu bwe baagolokoka enkya mu makya, laba, bonna baali mirambo gya bafu.
37 Awo Sennakeribu kabaka w’e Bwasuli n'avaayo n'agenda n'addayo, n'abeera e Nineeve.
38 Awo olwatuuka bwe yali ng'asinziza mu kiggwa kya Nisuloki katonda we, Adulammereki ne Salezeri batabani be ne bamutta n'ekitala: ne baddukira mu nsi ya Alalati. Esaludooni mutabani we n'amuddira mu bigere.